title: Ilmalämpöpumppu

text: Yleinen trendi on kehittää yhä enemmän luonnonmukaisia mutta prosessille kuitenkin tehokkaita kylmäaineita lämmönsiirtoon höyrystimen ja lauhduttimen välillä. R410A:n jälkeen seuraava teknologian muutos johtaa mitä todennäköisimmin aivan tavallisen hiilidioksidin (CO) valjastamiseen hyötykäyttöön ilmalämpöpumpuissa. Tämän aineen ympäristöhaitat ovat siten olemattomat ja täysin luonnonmukaiset. Ylikriittisissä sovelluksissa hiilidioksidi ei varsinaisesti nesteydy lainkaan. Tällöin paineet ovat korkeat, jopa 100 bar, mikä vaatii laitteiden vahvistamista kestämään korkeaa painetta.


title: Ilmalämpöpumppu

text: Vuonna 2016 ilmalämpöpumppujen valmistajat olivat siirtymässä R410-kylmäaineista R32-kylmäaineeseen. Kylmäaine R410 on kylmäaineiden R32:n ja R125:n seos massasuhteessa 50/50. Kylmäaine R32 on edeltäjiään vähemmän haitallinen.


title: Ilmalämpöpumppu

text: Lämmityskäyttöön tarkoitettujen ilmalämpöpumppujen kauppa on kiihtynyt jatkuvasti Suomessa sitä mukaa kuin lämmitysenergian hinnat ovat nousseet jyrkästi. Pelkästään vuonna 2006 arvioitiin toimitettujen laitteiden määräksi 30 000 kpl. Vuoteen 2012 mennessä Suomessa oli myyty yli 400 000 ilmalämpöpumppua. Vuonna 2017 ilmalämpöpumppuja myytiin Suomessa yli 47 000 kappaletta.


title: Ilmalämpöpumppu

text: Myös kaikista EU:n maista Suomen markkinat ovat kasvaneet suhteellisesti kaikkein voimakkaimmin. Suurimmat ilmalämpöpumppujen markkinat kuitenkin löytyvät Ruotsista, jossa perinteet lämpöpumppujen hyödyntämiseen ovat syvemmällä maan energiapolitiikassa.


title: Ilmalämpöpumppu

text: Saavutettavien säästöjen suuruuteen vaikuttavat talon entinen päälämmitystapa, ilmalämpöpumpun asennuspaikka huoneistossa, sijaintipaikkakunnan talven ulkolämpötilat ja laitteen oikeanlainen taloudellinen käyttötapa. Tyypillinen säästö vuodessa sähkönkulutuksessa on 30–40 %.


title: Ilmalämpöpumppu

text: Jotta ilmalämpöpumppu toimisi energiatehokkaasti, se tulee asentaa oikein. Sisäyksikkö tulee asentaa paikkaan, josta puhallusilma virtaa mahdollisimman esteettömästi laajalle alalle. Ilmalämpöpumpun sijoitukseen vaikuttavat myös muut lämmönlähteet, kuten takka tai uuni. Lisäksi sisäyksikköä ei suositella asennettavaksi keittiöön, koska keittiön rasvaisessa ilmassa ilmalämpöpumpun suodattimet tukkeutuvat nopeasti vähentäen laitteen tehoa.


title: Ilmalämpöpumppu

text: Ulkoyksikkö pyritään asentamaan mahdollisimman lähelle sisäyksikköä. Ulkoyksikköä ei kuitenkaan suositella asennettavaksi makuuhuoneen seinään, sillä sen aiheuttama pieni hurina saattaa häiritä herkkäunisempia. Ilmansuunnalla ei ole ulkoyksikön sijoittamisen suhteen merkitystä. Suositeltavaa kuitenkin on, että kesäaikaan ulkoyksikkö sijaitsisi varjossa.


title: Ilmalämpöpumppu

text: Ilmalämpöpumpun asennus tulee aina jättää ammattilaiselle, sillä sen asennus vaatii erikoisosaamista muun muassa kylmäaineiden ja sähkötöiden osalta. Lisäksi ammattilaisen asentamana ilmalämpöpumpusta saadaan maksimaalinen hyöty.


title: Nimrod.

text: Nimrod. on Green Day -yhtyeen viides albumi. Se julkaistiin 14. lokakuuta 1997. Nimrod.:in kappaleista Hitchin' A Ride, Redundant, Nice Guys Finish Last ja Good Riddance (Time of Your Life) on tehty musiikkivideot, jotka ovat nähtävissä mm. Green Dayn virallisilla sivuilla.


title: Nimrod.

text: Kappaleiden 11 ja 12 välissä ei ole taukoa, eli ne ovat miksattu yhteen, ja niiden yhteenlaskettu pituus on 5:38. Kappaleiden sanat löytää levyn kansilehdestä.


title: Ricochet Robot

text: Ricochet Robot on Alex Randolphin suunnittelema lautapeli, jonka ideana on optimoida robottien reittejä erilaisiin määränpäihin. Peli sisältää 4 eriväristä robottia, 4 osasta koostuvan pelilaudan, pelimerkkejä ja tiimalasin. Ricochet Robot toimii hyvin millä tahansa pelaajamäärällä.


title: Ricochet Robot

text: Pelin aluksi pelimerkit käännetään väärin päin ja sekoitetaan ja robottien aloituspaikat arvotaan. Peli etenee siten, että yksi pelimerkeistä käännetään ja pelaajat alkavat miettiä liikesarjaa, jolla merkin värisen robotin saa siirrettyä merkin osoittamaan ruutuun. Robotit liikkuvat niin, että ne etenevät johonkin pääilmansuuntaan kunnes ne törmäävät toiseen robottiin tai seinään. Sen jälkeen robotti voi jatkaa eri suuntaan. Mitä tahansa roboteista saa siirtää missä järjestyksessä hyvänsä. Usein vain yhtä robottia siirtämällä ratkaisusta tulee pitkä ja hankala tai jopa mahdoton.


title: Ricochet Robot

text: Pelaaja, joka keksii reitin perille saa huutaa tarvittavien siirtojen lukumäärän, minkä jälkeen tiimalasi käännetään ja pelaajilla on minuutti aikaa keksiä optimaalisempi reitti. Ajan loputtua parhaimman reitin huutanut joutuu näyttämään reittinsä muille ja hän saa pisteen, jos hän kykenee huudetun liikesarjan näyttämään. Muutoin seuraavaksi pienimmän luvun huutanut saa tilaisuuden, jne.


title: Insomniac (Green Dayn albumi)

text: Insomniac on Green Dayn neljäs studioalbumi vuodelta 1995. Yhtye oli hajoamisen partaalla albumin tekovaiheessa, mutta ei hajonnut. Albumin tunnetuimmat kappaleet ovat "Brain Stew", "Stuck With Me" ja "Geek Stink Breath".


title: Giulio Andreotti

text: Giulio Andreotti (14. tammikuuta 1919 – 6. toukokuuta 2013) oli italialainen poliitikko. Hän oli sodanjälkeisen Italian vaikutusvaltaisimpia poliitikkoja ja kiistelty hahmo, sillä hänellä oli tiiviit yhteydet niin mafiaan kuin Vatikaaniinkin. Hän oli pääministerinä seitsemässä hallituksessa vuosina 1972–1973, 1976–1979 ja 1989–1992, ja ulkoministerinä 1983–1989 sekä sisä- ja puolustusministerinä. Andreotti edusti konservatiivista kristillisdemokraattista puoluetta. Hän istui parlamentin alahuoneessa yhtäjaksoisesti vuodesta 1946, ja hänet nimitettiin elinikäiseksi senaattoriksi 1991.


title: Giulio Andreotti

text: Giulio Andreotti syntyi Roomassa vuonna 1919. Giulion ollessa kaksivuotias hänen isänsä kuoli, ja perhe joutui tulemaan toimeen äitin pienellä leskeneläkkeellä. Vaikka hän tuli vaatimattomista oloista, hän pääsi opiskelemaan lakitiedettä yliopistoon Roomassa. Andreotti erikoistui kanoniseen oikeuteen ja valmistui 1941. Hän liittyi jo opiskeluaikana Italian katolisten opiskelijoiden liittoon, ja hänet valittiin sen puheenjohtajaksi vuonna 1942. Andreotti johti liittoa vuoteen 1945 ja toimitti sen viikoittaista lehteä.


title: Giulio Andreotti

text: Andreotti tapasi 1942 tehdessään tutkimustyötä Vatikaanissa kirjastonhoitajana toimineen Alcide De Gasperin, joka toivoi pystyvänsä herättämään henkiin kristillisdemokraattisen puolueen. De Gasperi rekrytoi Andreottin auttamaan perustamaan puoluetta, ja De Gasperista tuli Andreottin poliittinen oppi-isä. Andreotti valittiin vuonna 1946 perustuslakia säätävään kokoukseen ja oli näin luomassa uutta fasistisen ajan jälkeistä Italian perustuslakia. Uuden tasavallan ensimmäiset parlamenttivaalit pidettiin 1948, ja Andreotti valittiin niissä edustajainhuoneeseen.


title: Giulio Andreotti

text: De Gasperi nimitti Andreottin apulaisministeriksi. Hän piti tehtävänsä myös sen jälkeen, kun Giuseppe Pella oli korvannut De Gasperin pääministerinä. Andreotti toimi apulaisministerinä seitsemän vuoden ajan. Yksi hänen tehtävistään tuona aikana oli Italian elokuva-alan organisointi. Tuotanto siirtyi enemmän valtion vastuulle, minkä ansiosta Italia nousi vuonna 1954 Yhdysvaltain jälkeen toiseksi suurimmaksi elokuvien tuottajaksi. Andreotti hyökkäsi myös tuolloin vallinnuta neorealistista liikettä kohtaan.


title: Giulio Andreotti

text: Andreottista tuli 1954 ensimmäisen Amintore Fanfanin hallituksen sisäministeri. Vuosina 1955–1958 hän toimi valtiovarainministerinä ja vuosina 1959–1966 sisäministerinä, vaikka tuona aikana pääministerin paikalla kävi viisi poliitikkoa. Andreotti kuului 1960-luvun alussa puolueensa oikeistosiipeen ja pyrki estämään keskusta-vasemmistolaisen koalition muodostumisen. Hän siirsi kuitenkin lopulta tukensa Fanfanin ja Aldo Moron ajamalle koalitiolle. Andreotti teki päätöksensä varmistuttuaan sekä Yhdysvaltain että Vatikaanin tuesta. Hän oli puolustusministerinä merkittävässä yhteydessä Yhdysvaltoihin ja tunsi hyvin tulevan paavin Paavali VI:n. Sisäministerikautensa jälkeen hän toimi 1966–1968 teollisuusministerinä.


title: Giulio Andreotti

text: Andreotti oli hallituksen ulkopuolella vuosina 1968–1972. Italian hallitus kaatui 1972, kun sosialistinen puolue oli vetänyt tukensa siltä. Ilman sosialisteja oli vaikea saada tasapainoista hallitusta. Andreottista tuli ensimmäisen kerran pääministeri vuonna 1972, mutta hänen johtamansa heikko keskusta-oikeistolainen koalitio oli vallassa vain seuraavaan vuoteen.


title: Giulio Andreotti

text: Kommunistinen puolue sai vaalivoitot sekä vuonna 1975 että 1976 ja ehdotti kristillisdemokraattien kanssa ”historiallista kompromissia”. "De facto" -puoluejohtaja Aldo Moro piti sopimusta kommunistien kanssa välttämättömänä, mutta liiton toimeenpanemisessa piti edetä varovasti. Onnistuakseen hallituksen piti pystyä tyynnyttelemään Yhdysvallat, Vatikaanin, Euroopan yhteisön ja Italian talouselämän. Andreotti valittiinkin pääministeriksi, jona toimi tällä kertaa vuodesta 1976 vuoteen 1979. Marxisilais-leninistisen Punaisten prikaatien aiheuttama poliitinen kriisi kaatoi kuitenkin puolueiden yhteistyön. Ryhmittymä kaappasi ja murhasi 1978 Aldo Moron. Terroristit vaativat oikeudessa olleiden johtajiensa vapauttamista, mutta Andreotti kieltäytyi neuvottelemasta heidän kanssaan, vaikka Andreottin vanhimpiin yhteistyökumppaneihin kuulunut Moro pyysi kirjeessään vapauttamaan vangit. Muutamia viikkoja myöhemmin Moron ruumis löytyi läheltä kristillisdemokraattien päämajaa. Andreottin kriitikot olivat sitä mieltä, että hän kieltäytyi lähinnä poliittisista syistä.


title: Giulio Andreotti

text: Andreotti oli vuosina 1979–1983 hallituksen ulkopuolella. Hän muodosti tuolloin liiton antikommunistisen sosialistin Bettino Craxin ja kristillisdemokraattien ja kommunistien välistä liittoa vastustaneiden kristillisdemokraattien kanssa. Craxista tuli pääministeri 1983 ja Andreottista ulkoministeri. Ulkoministerikaudellaan Andreotti pyrki vahvistamaan siteitään Yhdysvaltoihin ja vaikuttamaan Euroopan yhteisön vahvistamiseen ja integraatioon. Andreotti oli ulkoministerinä heinäkuulle 1989, jolloin hänestä tuli jälleen pääministeri. Hänet valittiin uudestaan pääministeriksi huhtikuussa 1991, vaikka kristillisdemokraatit kärsivät vaalitappion. Andreotti oli pääministerinä kesäkuulle 1992. Andreottin kiinnostus Italian sisäisiin asioihin väheni koko ajan, ja hän oli myös vaikuttamassa vuonna 1992 Maastrichtin sopimuksen syntymiseen.


title: Giulio Andreotti

text: Vuodesta 1946 Italiaa hallinneet kristillisdemokraatit menettivät valtansa vuonna 1992 alkaneissa korruptiotutkimuksissa, niin sanotussa tangentopolissa. Andreotti näytti selviävän niistä, mutta pian alkoi tulla epäilyjä Andreottin mafiayhteyksistä. Maaliskuussa 1992 Andreottin linkkinä mafiaan pidetty Salvatore Lima murhattiin Sisiliassa. Myöhemmin mafian ilmiantaja Tommaso Buscetta kertoi, että Andreotti olisi vaihtanut mafiajohtaja Salvatore Riinan kanssa rituaalisuudelman.


title: Giulio Andreotti

text: Parlamentti poisti 1993 Andreottin syytesuojan, ja häntä syytettiin Palermossa 1995 yhteyksistään mafiaan ja 1996 Perugiassa toimittaja Carmine Pecorellin murhasta. Palermolainen tuomioistuin totesi tutkimusten jälkeen, että Andreottilla oli ollut yhteyksiä mafiaan, mutta yhteydet olivat päättyneet vuonna 1980 eikä häntä enää voitu siksi asettaa syytteeseen. Andreottin mafiayhteydet eivät tulleet kenellekään yllätyksenä, mutta hänen viimeinen hallituksensa oli kuitenkin ollut toisen maailmansodan jälkeisen Italian mafiavastaisin. Osittain tämä oli vuonna 1992 murhattujen tuomareiden Giovanni Falconen ja Paolo Borsellinon ansiota, mutta Andreotti itsekin toimi toistuvasti mafiaa vastaan. Andreotti vapautettiin 1999 syytteistä myös Pecorellin murhaan. Pecorelli oli pienen "Osservatore Politico"-aikakauslehden päätoimittaja, joka väitti saaneensa todisteita ”salaisen palvelun” ja Andreottin osuudesta Aldo Moron murhaan. Vetoomustuomioistuin kumosi vapauttavan tuomion 2002 ja tuomitsi Andreottin 24 vuodeksi vankeuteen. Seuraavana vuonna hänet kuitenkin vapautettiin korkeimmassa oikeudessa.


title: Giulio Andreotti

text: Andreottin poliittista uraa ja erityisesti 1990-luvun alun oikeudenkäyntejä ja kuulusteluja käsitteli myös Paolo Sorrentinon ohjaama elokuva "Il Divo – Giulio Andreottin merkillinen elämä" ("Il Divo"). Elokuva voitti Cannesin elokuvajuhlilla 2008 tuomariston palkinnon.


title: Giulio Andreotti

text: Andreottin vaimo oli Livia, jonka kanssa hän meni naimisiin 1945. He saivat kaksi poikaa ja kaksi tyttöä. Andreottit elivät melko vaatimattomasti, eikä Andreotti pyrkinyt urallaan luomaan itselleen varallisuutta tai edistämään lähimpien sukulaistensa ansioita. Andreottilla oli pieni epämuodustama selkärangassa, minkä tahansa hän käveli hieman kumarassa. Hän esitettiinkin usein pilakuvissa ilkeänä, kyttyräselkäisenä kääpiönä, vaikka olikin todellisuudessa melko pitkä.


title: Camorra

text: Camorra on Italiassa Napolin seudulla Campaniassa toimiva mafian tyyppinen rikollisjärjestö. Nykyään camorristit kutsuvat järjestöään sisäisesti nimellä "sistema", 'järjestelmä'. Camorra on lajissaan Italian suurin, taloudellisesti merkittävin ja väkivaltaisin.


title: Camorra

text: Camorraa pidetään Sisilian mafiaa nykyaikaisempana, joustavampana ja nopealiikkeisempänä järjestönä. Camorra yhdistää muita mafiamaisia järjestöjä taitavammin laittoman ja laillisen liiketoiminnan. Camorran vaikutusalueella tapetaan eniten ihmisiä Italiassa.


title: Camorra

text: Camorra koostuu kilpailevista rikollisryhmistä toisin kuin Sisilian pyramidimainen mafia, jolla on yksi johtaja. Osaltaan tämä vaikeuttaa poliisin yrityksiä kitkeä Camorra pois. Camorra ei ole olemukseltaan niin "herrasmiesmäinen" kuin Sisilian mafia, sen jäseniä kiinnostaa vain rahan hankkiminen.


title: Camorra

text: Camorran historia ulottuu ainakin vuoteen 1820, jolloin poliisi sai tietoa järjestön olemassaolosta ja ensimmäiset kirjalliset maininnat tehtiin. Camorra lienee syntynyt vankiloissa, joissa se piti järjestystä yllä vartijoilta saatuja korvauksia vastaan. Camorra on laajentunut räjähdysmäisesti 1980-luvulta ja käsitti 2000-luvulla yli sata klaania ja yli 6000 jäsentä. 1990-luvun puolivälissä kävi ilmi, että Camorra polttohautaa yritysten jätteitä laittomasti muun muassa teiden lähelle kuoppiin. Myrkkysavu leviää ympäristöön, myrkyt vuotavat ja aiheuttavat ihmisille syöpää. 2000-luvulla on käyty camorristiryhmien välisiä sotia, ja ryhmät ovat pyrkineet solmimaan yhteyksiä muun muassa Albanian ja Nigerian rikollisjärjestöihin jopa avioliittojen kautta.


title: Kehityslinja

text: Kehityslinja tai evoluutiolinja on eliöiden polveutumisketju, joka yhdistää eliön sen varhaisempaan kantamuotoon, ”esi-isään”. Kehityslinjoja voivat muodostaa eri organismit, populaatiot, solut tai geenit.


title: Kehityslinja

text: Erityisesti kehityslinjalla viitataan eliölajien sukupuun haaraan, tietystä muinaisesta kantamuodosta polveutuvaan joukkoon (kladiin).


title: Akaba

text: Akaba () on kaupunki Jordanian eteläosassa Al 'Aqabahin kuvernoraatissa, Israelin vastaisella rajalla Eilatin kohdalla. Se on Jordanian ainoa satamakaupunki. Vuonna 2015 kaupungissa oli 148 398 asukasta, mutta turismi moninkertaistaa kaupungin väkiluvun. Kaupunki tunnetaan ennen kaikkea sukellus- ja rantalomakohteena. Akabanlahdella Punaisessameressä on monipuolinen ja värikäs koralliyhdyskunta.


title: Akaba

text: Arkeologisissa kaivauksissa tehtyjen löytöjen mukaan alueella asui metsästystä ja keräilyä harjoittaneita ihmisiä jo neoliittiselta kivikaudelta lähtien 8 000–5 000-luvuilla eaa. Alueen väestö kasvoi ilmeisesti huomattavasti pronssikauden alussa ja alueella aloitettiin maanviljelyn ja paimentolaisuuden harjoitus noin 3 000-luvulla eaa. Ensimmäinen selkeä maininta historiallisissa lähteissä asutuskeskuksesta alueella on peräisin Vanhasta testamentin toisesta Mooseksen kirjasta, jossa puhutaan Esjon-Geberistä paikkana Siinailla ja ensimmäisessä kuninkaiden kirjassa se mainitaan paikkana lähellä Eilatia ja jossa kuningas Salomo rakennutti laivoja. Muinainen kaupunki sijaitsi ehkä nykyisestä Akabasta hieman itään ja sitä hallitsivat ajoittain israelilaisten ohella myös Edom. 200-luvulla eaa. aluetta hallitsivat nabatealaiset Petrasta käsin ja Akabasta eli tuolloisesta Ailasta oli kehittynyt merkittävä satama. Roomalaisten saavuttua alueelle he antoivat ensin nabatealaisten kauppiaiden toimia varsin autonomisesti, mutta Petra ja Aila liitettiin lopulta kiinteäksi osaksi valtakuntaa vuonna 106 jaa. Rooman Palestiinaan sijoittamista kahdesta legioonasta toisen tukikohta oli Ailassa.


title: Akaba

text: Bysantin valtakunnan alaisuudessa kaupungista tuli yksi kristinuskon tukikohdista alueella ja kaupunki sai oman piispanistuimensa ennen vuotta 325. Kaupungin kautta kulki myös Siinainvuoren luostarille matkaavia pyhiinvaeltajia. Nykyisen kaupungin keskustasta on löydetty 200-luvun lopulla tai 300-luvun alussa rakennetun basilikan jäännökset. Kyseessä saattaa olla maailman vanhimpiin erikseen kirkoksi rakennettu rakennus ja se tuhoutui maanjäristyksessä vuonna 363. Bysantin valtakaudella kaupungin ympärille rakennettiin myös muuri suojaamaan sitä ympäristön paimentolaisilta. Kaupungin alamäki alkoi vuodesta 614, jolloin persialaiset valtasivat Jerusalemin. Persialaiset käyttivät omia kauppareittejään, jotka kulkivat Ailan ohi. Herakleios valtasi Jerusalemin takaisin persialaisilta vuonna 628, mutta Aila jätettiin paljolti oman onnensa nojaan heikentyneessä valtakunnassa. Muslimit alkoivat levittäytyä Tabukista pohjoiseen vuonna 630 ja vuonna 632 he ottivat haltuunsa kaupungin sen piispan kanssa tehdyn sopimuksen jälkeen.


title: Akaba

text: Muslimit siirsivät kaupungin Bysantin ajan kaupungista kaakkoon. Rashidun- ja Umaijadien kalifaattin aikana kaupunki tuli tunnetuksi arabiankielisellä nimellä "Ayla". Aylasta tuli tärkeä portti etelään Damaskoksesta käsin hallinneille Umaijadeille ja sen merkitys pyhiinvaeltajille kasvoi muslimien hadžin takia. Kaupunki tuhoutui maanjäristyksessä vuonna 748 ja sittemmin sitä jälleenrakensivat ja laajensivat Abbasidit ja Fatimidit. Kaupunki tuhoutui jälleen maanjäristyksessä vuonna 1068 ja ristiretkeläiset valtasivat sen vuonna 1116 jäljellä olevien asukkaiden paetessa paikalta. Ristiretkeläiset kutsuivat paikkaa nimellä Elim tai Helim Raamatussa mainittujen nimien mukaan. He perustivat pienen linnan, mutta eivät kehittäneet sen kauppayhteyksiä. Saladin valtasi linnan ja sen ympärille rqakentuneen pienen kylän vuonna 1170. Aijubidit laajensivat ristiretkeläisten linnoitusta ja kaupunki sai nykyisen nimensä ehkäpä johdettuna sanista Aqabat Ayla, eli Aylan kukkula.


title: Akaba

text: Osmanien valtakunta valtasi Aqaba vuonna 1514 pyhiinvaeltajien turvaamiseksi. Osmanien valtakunnan aikana pääasiallinen pyhiinvaellusreitti siirtyi kuitenkin kulkemaan Ma’anin kautta Aqaban sijaan, mutta sitä käytettiin ajoittain kun pääasiallinen reitti oli uhattu. Vuonna 1840 Ibrahim paššan joukot miehittivät kaupungin ja päätyivät lopulta sopimukseen Osmanein kanssa egyptiläisten pyhiinvaeltajien turvaamisesta miehityksensä oikeutukseksi. Pyhiinvaellusreitin merkitys väheni kuitenkin edelleen Suezin kanavan valmistuttua vuonna 1866 ja Hijazin rautatien avauduttua vuonna 1905. Brittien miehitettyä Egyptin vuonna 1888 Osmanien ja brittien välinen raja oli epäselvä. Osmanit sijoittivat Aqapaan varuskunnan vuonna 1892. Tammikuussa 1906 maiden välille puhkesi kriisi brittien yritettyä perustaa rajavartioaseman Umm Rashrashiin nykyisessä Eilatissa. Painostuksesta Osmanien sulttaani Abd-ul-Hamid II hyväksyi lopulta Sinain ja Osmanien valtakunnan toisistaan erottavan hallinnollisen rajan, joka kulki hieman Akaban länsipuolelta. Laillisesta rajasta ei kuitenkaan tehty sopimusta, mikä muodosti ongelmia myöhemmin. Osmanit alkoivat myös varautua tuleviin konflikteihin vahvistamalla puolustuksiaan Akabassa.


title: Akaba

text: Ensimmäisen maailmansodan puhjettua Akaban strateginen merkitys kasvoi brittien edetessä Palestiinaan. Kaupunkia pommitettiin mereltä käsin, mutta sen puolustajat olivat varustautuneet rannikkotykistöllä. Kaupunki päätyi lopulta T. E. Lawrencen tukemien arabikapinallisten valtaamaksi 6. heinäkuuta 1917. Ensimmäisen maailmansodan päätyttyä Hijazin kuningas Husain ibn Ali väitti Akaban kuuluvan Hijazin kuningaskuntaan ja britit halusivat sen osaksi perustamaansa Transjordaniaa. Britit myöntyivät aluksi, mutta Ibn Sa’ud hyökkäsi Hijaziin vuonna 1924 ja Husain pakeni Akabaan. Britit siirsivät Husainin Kyprokselle ja tekivät tämän pojasta Abdullahista Transjordanian emiirin, jonka alueeseen Akaba liitettiin. Saudit pitivät aluetta omanaan aina vuoteen 1965 saakka. Israelin itsenäisyyssodan loppuvaiheessa pieni joukko israelilaisia valtasivat pienen jordanialaisen tukikohdan Akabasta länteen ja alueelle muodostui sodan jälkeen Eilatin kaupunki.


title: Akaba

text: Vuoden 2015 väestönlaskennan mukaan Akabassa asui 148 398 henkilöä. Vuoden 1948 jälkeen kaupungissa on asunut myös palestiinalaispakolaisia, joita on nykyään noin 20 000. Suuri osa heistä on keskittynyt köyhään Shalalehin naapurustoon.


title: Dos Rios

text: Dos Rios on Franz-Benno Delongen suunnittelema ja Mayfair Gamesin julkaisema lautapeli, joka sijoittuu laaksoon, jonka läpi virtaa kaksi jokea - Rio Verde ja Rio Moreno. Joet virtaavat aina alaspäin ja niiden kulkua voi muutella rakentamalla patoja. Ainoastaan joen rannalla olevat ruudut tuottavat satoa ja siksi pelaajien välillä syntyykin usein kiistoja jokien hallinnasta.


title: Dos Rios

text: Pelin voittaa se, joka saa ensimmäiseksi rakennettua kartanonsa ja kolme maataloa laudalle, mikäli ne kaikki ovat veden äärellä. Muussa tapauksessa pelaajan pitää rakentaa vielä neljäskin talo voittaakseen. Pelin lauta on erilainen joka pelikerralla, sillä se arvotaan alussa.


title: Dos Rios

text: Tilanne pelilaudalla elää jatkuvasti, sillä yksi pato yläjuoksulla voi muuttaa varsin ratkaisevasti joen suuntaa ja suuri osa pelilaudasta voi jäädä kuivaksi. Pelaajien kiusana ovat myös jokirosvot, jotka hyökkäävät silloin tällöin joen varrella olevien työmiesten kimppuun.


title: Evoluutiopuu

text: Evoluutiopuu eli fylogeneettinen puu on jonkin eliöryhmän syntyä ja polveutumishistoriaa eli fylogeniaa kuvaava haarautuva puumainen kaavio. Evoluutiopuun haarat edustavat lajien kehityslinjoja.


title: Evoluutiopuu

text:
Fylogenetiikka on tieteenhaara joka tutkii fylogeniaa ja sen rekonstruointiin käytettäviä menetelmiä. Fylogeneettinen systematiikka pyrkii luokittelemaan eliöt niiden kehityshistorian mukaan.
Evoluutiopuiden laatiminen on usein vaikeaa, koska nykyisten lajien esi-isistä on harvoin jäljellä suoraa tietoa fossiiliaineistona. Evoluutiopuiden laadintaan käytetään fossiilien ohella nykyeliöiden rakenteiden ja niiden genomien vertailuun perustuvia menetelmiä.


title: Evoluutiopuu

text: Evoluutio ei aina ole tapahtunut yksinkertaisti haarautuvan prosessin mukaan. Esimerkiksi retrovirukset ovat siirtäneet geenejä myös lajien välillä haaroilta toiselle, joten horisontaalisen geenien siirtymisen seurauksena evoluutiopuu saattaa joiltain osin muistuttaa myös verkkoa.


title: Nimrod (täsmennyssivu)

text: Nimrod voi tarkoittaa ainakin seuraavia:


title: Regla Torres

text: Regla Torres Herrera (s. 12. helmikuuta 1975 Havanna) on kuubalainen lentopalloilija ja kolminkertainen olympiavoittaja. Torres oli Kuuban joukkueessa voittamassa kultaa olympialaisissa vuosina 1992, 1996 ja 2000. Barcelonassa 1992 hänestä tuli 17½-vuotiaana kaikkien aikojen nuorin lentopallon olympiakultamitalisti. Torres on myös maailmanmestari vuosilta 1994 ja 1998.


title: Regla Torres

text: FIVB valitsi 191-senttisen Torresin vuosisadan naispelaajaksi maailmassa vuonna 2000.


title: Cam’ron

text: Cam’ron, oikealta nimeltään Cameron Giles, (s. 4. helmikuuta 1976 Harlem, New York) on yhdysvaltalainen hiphop-artisti. Hän on kotoisin Harlemista, New Yorkista ja on osa The Diplomats -ryhmää, johon kuuluvat muun muassa Juelz Santana ja Jim Jones.


title: Cam’ron

text: Cam’ronin ura alkoi 1990-luvulla yhtyeessä "Children of The Corn", johon kuuluivat myös Ma$e sekä edesmenneet Big L ja Bloodshed. Ryhmä kuitenkin hajosi Bloodshedin kuoltua vuonna 1996, eikä ehtinyt julkaista yhtään albumia. Ryhmän jäsenet lähtivät soolourille ja "Untertainment Records" julkaisi Cam’ronin debyyttialbumin "Confessions of Fire" vuonna 1998. Levy myi Yhdysvalloissa kultaa ja siltä nousivat hiteiksi esimerkiksi kappaleet "357" ja "Horse & Carriage". Vuonna 2000 ilmestynyt toinen albumi, "S.D.E.", ei ollut kaupallinen menestys. Cam’ron syytti levy-yhtiötä huonosta myynnistä ja saikin purettua levytytssopimuksensa.


title: Cam’ron

text: Seuraavaksi Cam’ron siirtyi vanhan ystävänsä Damon Dashin levy-yhtiölle, Roc-A-Fella Recordsille. Kolmas albumi, "Come Home With Me", julkaistiin vuonna 2002 ja on tähän mennessä Cam’ronin kaupallisesti menestynein levy. Levyltä julkaistuista singleistä "Oh Boy" ja "Hey Ma" tuli hittejä ja albumi myikin Yhdysvalloissa platinalevyyn oikeuttavan määrän. Levyllä kuultiin myös hittinikkareiden Just Blazen ja Kanye Westin tuotantoa. Samana vuonna Cam’ron näytteli myös elokuvassa "Paid In Full"


title: Cam’ron

text: Vuonna 2004 ilmestyi "Purple Haze", toinen ja samalla viimeinen albumi Roc-A-Fella Recordsilta. Singleiksi nostettiin muun muassa "Down And Out", jolla vieraili Kanye West, sekä Cyndi Lauperin "Girls Just Wanna Have Fun" -hittiä lainaillut "Girls". Seuraavana vuonna Cam’ron kuitenkin lähti Roc-A-Fellalta.


title: Cam’ron

text: Lokakuussa 200 Cam’ron haavoittui, kun ilmeisesti hänen autonsa varastamista yrittänyt mies ampui häntä käsiin. Camvronin onnistui kuitenkin paeta paikalta. Hän ei vieläkään voi käyttää kunnolla toista kättään, sillä hänellä on vaikeuksia taivuttaa joitakin sormia.


title: Cam’ron

text: Keväällä 2006 Cam’ron julkaisi sekä elokuvan että albumin, molemmat nimeltään "Killa Season". Albumin julkaisi Asylum Recors yhteistyössä The Diplomatsin oman levy-yhtiön kanssa. Elokuvan Cam’ron ohjasi ja tuotti itse. Hän näytteli myös elokuvan pääosassa – muissa rooleissa esiintyi muun muassa muita Diplomats-artisteja.


title: Las Ventas

text: Plaza de Toros Monumental de Las Ventas on härkätaisteluareena Espanjan pääkaupungissa Madridissa. Se sijaitsee Madridin itäosassa Calle de Alcalán varrella Salamancan alueella. Areenan suunnitteli arkkitehti José Espeliú, ja se otettiin käyttöön 17. kesäkuuta 1931 nimellä "Las Ventas del Espíritu Santo". Sillä on lähes 25 000 istumapaikkaa, joiden hinta vaihtelee riippuen ovatko ne auringossa vai varjossa sekä etäisyydestä kenttään.


title: Las Ventas

text: Härkätaistelukausi kestää maaliskuusta joulukuuhun. Toukokuussa kaupungin suojeluspyhimyksen Pyhän Isidoruksen juhlan aikoihin tapahtumia on päivittäin, muulloin taistelut käydään yleensä sunnuntaisi-iltaisin.


title: Las Ventas

text: Vuonna 1951 areenan tiloihin avattiin härkätaistelumuseo, jossa esitellään lajia ja areenan historiaa julisteiden, viittojen, miekkojen, maalauksien ja valokuvien muodossa. Vuodesta 2002 Las Ventasilla on järjestetty freestyle motocrossin Red Bull X-Fighters -tapahtuma.


title: Las Ventas

text: Areenalle on suora metroyhteys Madridin metron linjojen 2 ja 5 kautta, jotka risteävät läheisellä Ventasin asemalla.


title: Myllymäen koulu (Lappeenranta)

text: Myllymäen koulu on noin 370 oppilaan Lappeenrannan Myllymäessä sijaitseva koulu, joka on perustettu vuonna 2003. Koulun rehtori on Helena Ripatti ja apulaisrehtori Johanna Wahlman. Koulu kuuluu Kimpisen palvelualueeseen, ja siellä opiskelevat luokat 1–6. Vuonna 2012 oppilaita oli noin 350.


title: Myllymäen koulu (Lappeenranta)

text: Koulussa toimii oppilasparlamentti, johon kuuluu kahdeksan koulun oppilaita edustavaa oppilasta.


title: Prilep

text: Prilep () on kaupunki Makedonian tasavallan eteläosassa Pelagonian tasangolla. Kaupungissa on 73 675 asukasta (vuonna 2010), ja se on Prilepin kunnan keskuspaikka. Prilepin lempinimi on ”kaupunki Markon tornien alla”, sillä sen lähellä sijaitsee Prinssi Markon mukaan nimettyjä kuuluisia kivimudostelmia. Prilep on erityisesti tupakkateollisuuden keskus.


title: Prilep

text: Prilepissä puhuttu murre on otettu vuonna 1943 makedonian kirjakielen pohjaksi. Prilepissä on syntynyt Makedonian ensimmäinen moderni näytelmäkirjailija, Vojdan Tšernodrinski. Tärkeitä nähtävyyksiä ovat Zrzen luostari ja Arkkienkeli Mikaelin luostari, joissa on 1100- ja 1300-lukujen freskoja, turkkilainen basaari ja kaupungin vanha islamilainen arkkitehtuuri sekä useat muut keskiaikaiset luostarit ja kirkot.


title: Homotherium

text: Homotherium oli sapelihammaskissasuku, jonka edustajia eli noin kolme miljoonaa – 10 000 vuotta sitten Euroopassa. Tunnetuin "Homotherium" oli "Homotherium serum" Pohjois-Amerikassa. "Homotheriumin" sapelimaiset yläkulmahampaat olivat lyhyemmät kuin "Smilodonilla". "Homotherium" oli nopea juoksija, ja sen leuat olivat yhtä vahvat kuin tiikerillä. "Homotherium" pyydysti muun muassa mammutin poikasia, antilooppeja, puhveleita ja mahdollisesti myös ihmisen esi-isiä.


title: Homotherium

text: "Homotherium" hävisi Afrikasta 1,5 miljoonaa vuotta sitten, Euraasiasta 50 000 vuotta sitten ja Pohjois-Amerikasta 10 000 vuotta sitten.


title: Rett Saapas

text: Rett Saapas -yhtye oli kotoisin Alavudelta. Rett Saappaan primus motorina toimi jo edesmennyt Kari "Lexa" Levola (1958 - 2005). Yhtye voitti rockin SM-kisoissa uuden aallon sarjan vuonna 1978. Levolan kirjoituskonesoolo teki tuolloin tuomaristoon ja lehdistöön lähtemättömän vaikutuksen. Rett Saappaasta tuli myöhemmin Bingoksi Lämmin.


title: Paraceratherium

text:
Paraceratherium on sukupuuttoon kuollut nisäkässuku, johon kuului useampi erilainen laji. "Paraceratherium" on suurin tunnettu koskaan elänyt maanisäkäs. Se painoi enintään 15–20 tonnia ja oli säkäkorkeudeltaan 4,8 metriä.
Ne kuuluivat samaan yläheimoon kuin sarvikuonot, mutta elämäntapa oli enemmän kirahvien tapainen, koska ne söivät lehtiä puista. Suku tunnetaan myös nimillä "Indricotherium" ja "Baluchitherium", koska fossiililöytöjä on nimetty eri tavoin.


title: Franziska van Almsick

text: Franziska ”Franzi” van Almsick (s. 5. huhtikuuta 1978 Itä-Berliini, Saksan demokraattinen tasavalta) on saksalainen entinen uimari.


title: Franziska van Almsick

text: Almsick nousi maailman huipulle jo 14-vuotiaana ja voitti urallaan kaksi maailmanmestaruutta sekä peräti 21 Euroopan mestaruutta. Neljällä hopea- ja kuudella pronssimitalillaan hän on olympiahistorian eniten mitaleja ilman kultamitalia saavuttanut urheilija. Almsick päätti kilpauransa vuoden 2004 olympialaisten jälkeen.


title: Montenegrolaiset

text: Montenegrolaiset ovat eteläslaavilainen ihmisryhmä, jonka pääasiallinen asuma-alue käsittää Montenegron.


title: Montenegrolaiset

text: Montenegrolaisten kansallisuus on usein ollut kiistakysymys ja usein heitä on pidetty vain yhtenä serbien heimona. Kuitenkin vuodesta 1948 lähtien Jugoslaviassa ihminen saattoi halutessaan ilmoittaa kansallisuudekseen montenegrolaisen. Kommunismin romahtamisen jälkeen ajatus itsenäisestä montenegrolaisesta kansallisesta identiteetistä on herännyt itsenäisyysmielisten montenegrolaisten keskuudessa.


title: Montenegrolaiset

text: Vielä nykyäänkään selkeää rakoa serbien ja montenegrolaisten välillä ei ole, koska ryhmät muun muassa puhuvat yhteistä kieltä. Esimerkiksi monet tunnetut serbit kuten Slobodan Milošević, Radovan Karadžić ja Vuk Karadžić ovat montenegrolaisia. Yhtenä erona näiden kansojen välillä on kuitenkin aakkoset, Montenegrossa käytetään latinalaisia kirjaimia ja Serbiassa kyrillisiä.


title: Maestro

text: Maestro voi tarkoittaa:


title: A Comarca da Sertã

text: A Comarca da Sertã on portugalilainen Sertãssa viikoittain julkaistava paikallislehti. Lehden ensimmäinen numero ilmestyi 9. toukokuuta 1936.


title: A Comarca da Sertã

text: Lehteä johtaa João Miguel ja sen omistaa Verde Press - Edições, Lda.


title: Valentina Matvijenko

text: Valentina Ivanovna Matvijenko (o.s. Tjutina, , s. 7. huhtikuuta 1949) on venäläinen poliitikko ja diplomaatti, joka on etniseltä taustaltaan mokšalainen. Vuosina 2003–2011 Matvijenko toimi Pietarin kuvernöörinä. Syyskuusta 2011 hän on Venäjän parlamentin ylähuoneen puheenjohtaja, ja siirtoa pidetään yleisesti alennuksena, vaikka virka on muodollisesti maan kolmanneksi merkittävin tehtävä.


title: Valentina Matvijenko

text: Hän on kotoisin Šepetivkan kaupungista, nykyisin H'melnytskyin alueelta Länsi-Ukrainasta. Hän valmistui 1972 Leningradin farmaseuttisesta instituutista ja 1985 keskuskomitean sosiaalitieteiden akatemiasta. Hän työskenteli Leningradin Komsomolin Petrogradin piirissä ja nousi sen johtoon. 1984 hän siirtyi Krasnogvardeiskin piirin komitean johtoon ja 1986 Leningradin kansanedustajien toimeenpanevan komitean varapuhemieheksi, 1989 korkeimman neuvoston naisten, perheiden, lasten ja äitien asioiden komitean puhemieheksi. Vuonna 1991 hänet lähetettiin Neuvostoliiton edustajaksi Maltaan, joka 1992 muuttui Venäjän federaation edustajan toimeksi. Hän oli tehtävässä vuoteen 1994.


title: Valentina Matvijenko

text: Matvijenko toimi erikoislähettiläänä ja Venäjän ulkoministeriössä, vuodet 1997–1998 lähettiläänä Kreikassa. Syyskuussa 1998 hänet nimitettiin varapääministeriksi, ja siitä tehtävästä hänet nimitettiin 19. maaliskuuta Venäjän federaation presidentin täysivaltaiseksi edustajaksi luoteisessa federaalisessa piirikunnassa. Lokakuussa 2003 hänet valittiin Pietarin kuvernööriksi (pormestari) Vladimir Jakovlevin seuraajaksi. Matvijenko sai äänistä 63,12 prosenttia.


title: Valentina Matvijenko

text: Matvijenko on naimisissa ja hänellä on poika. Hän puhuu sujuvasti saksaa ja englantia.


title: Valentina Matvijenko

text: Toukokuussa 2006 Venäjän turvallisuuspalvelu FSB ilmoitti paljastaneensa suunnitelman murhata Matvijenko. Kaksi pidätettyä olivat islaminuskoon kääntyneitä venäläisiä Hizb ut-Tahririn jäseniä, joiden hallusta löydettiin räjähteitä. Vastustajien mukaan kyseessä oli pelkkä julkisuustemppu.


title: Solvay

text: Solvay voi tarkoittaa:


title: Juri Lužkov

text: Juri Mihailovitš Lužkov (, s. 21. syyskuuta 1936 Moskova) oli Moskovan pormestari vuosina 1992–2010. Hän kuului Yhtenäinen Venäjä -puolueen vaikutusvaltaisimpiin poliitikkoihin. Presidentti Dimitri Medvedev erotti Juri Lužkovin 28. syyskuuta 2010 luottamuspulan takia. Lužkovin jälkeen Moskovan pormestariksi tuli Putinin lähipiiriin kuuluva Sergei Sobjanin.


title: Juri Lužkov

text: Lužkov valmistui 1958 petrokemian ja kaasuteollisuuden instituutista Moskovassa. Hän liittyi kommunistipuolueeseen 1968. Vuoteen 1986 asti hän työskenteli eri tehtävissä kemianteollisuudessa, muovitutkimuksessa, valtion kemian komiteassa, kemian ministeriössä ja kemian teollisuuden ministerinä 1980–1986.


title: Juri Lužkov

text: Hänet nimitettiin Moskovan kaupunkineuvostoon (Mossovet) 1977, ja siirrettiin kaupunginhallintoon 1987, jossa hän työskenteli lähinnä varakaupunginjohtajana. Vuonna 1991 Gavriil Popov valittiin Moskovan pormestariksi ensimmäisissä vapaissa vaaleissa. Popov erosi kuitenkin jo heinäkuussa 1992. Presidentti Boris Jeltsin nimitti kaupunginhallituksen johdossa (korkeimmassa toimeenpanevassa virassa) olleen Lužkovin kaupunginjohtajaksi 6. heinäkuuta 1992.


title: Juri Lužkov

text: Lužkov valittiin pormestariksi 95 % enemmistöllä heinäkuussa 1996, uudelleen joulukuussa 1999 (69,6 %) ja joulukuussa 2003 (75 %). Hän tuki voimakkaasti yksityisyritteliäisyyttä ja myönsi eläkeläisille vapaat matkat kaupungin joukkoliikenteessä.


title: Juri Lužkov

text: Lužkovin aikana Moskova nousi maailman kalleimmaksi kaupungiksi. Vanhoja asuintaloja on korvattu uusilla rakennuksilla, joka on johtanut asumiskustannusten jyrkkään nousuun. Lisäksi kaupungissa on purettu jopa 400 historiallista rakennusta, niiden joukossa suojeltuja, kuten Vojentorg-tavaratalo ja Moskva-hotelli, joiden tilalle on rakennettu replikoita.


title: Juri Lužkov

text: Lužkovia pidetään yhtenä Euroopan homofobisimmista pormestareista. Hän kielsi gay pride -paraatin Moskovassa vedoten että "sellainen olisi ehkä mahdollista jossain lännen, jossain mielessä edistyksellisemmissä maissa, muttei Venäjällä." sekä vaikeutti ulkomaalaisten toimintaa kaupungissa.


title: Juri Lužkov

text: Lužkov otti käyttöön neuvostomallisen rekisteröintipakon kaupungissa asuville. Moskovassa asuvan on rekisteröidyttävä 90 päivän kuluessa kaupunkiin muuttamisesta paikalliselle viranomaiselle, vaikka perustuslaki takaa liikkumisen vapauden. Tätä perustellaan kaupungin infrastruktuurin rajoitteilla muuttajavirran edessä.


title: Juri Lužkov

text: Vuonna 1998 Jeltsinin terveysongelmat ja poliittiset vaikeuden lisääntyivät ja Lužkov perusti oman "Isänmaa"-puolueensa tukemaan itseään presidentinvaaleissa. Hänen tukenaan oli entinen pääministeri Jevgeni Primakov. Hän oli tunnettu Boris Jeltsinin ja Kremlin hallinnon arvostelija. 1990-luvulla Lužkov kokosi merkittävän mediaimperiumin tukemaan itseään. Metropolis-holdingiin kuuluivat TV-kanava Tsentr sekä sanomalehdet "Rossija", "Moskovskaja pravda" ja "Literaturnaja gazeta". Lužkov pyrki samaistumaan Länsi-Euroopan sosiaalidemokraatteihin, kuten Blairiin ja Schröderiin. Hänen merkittävimpiä kilpailijoitaan olivat galluppeja johtavat kommunistit, joiden kanssa Lužkov oli jopa valmis tekemään yhteistyötä, ja Kotimme Venäjä -puolue.


title: Juri Lužkov

text: Lužkovin onni kuitenkin kääntyi kun Jeltsin nimitti pääministerikseen lain ja järjestyksen ajajana mainetta keränneen Vladimir Putinin elokuussa 1999. Lužkovin tukipuolue yhdistyi myöhemmin Koko Venäjä -puolueen kanssa Isänmaa – Koko Venäjäksi ja myöhemmin Yhtenäisyys-puolueen kanssa Yhtenäiseksi Venäjäksi.


title: Juri Lužkov

text: Lužkov pitkään vaatinut Sevastopolin palauttamista Venäjälle Ukrainalta, jolle se siirrettiin 1954. Hänen toistettuaan tämän toukokuussa 2008 Mustanmerenlaivaston 225-vuotisjuhlatilaisuuksissa Ukrainan turvallisuusviranomaiset kielsivät jälleen Lužkovilta pääsyn Ukrainaan. Lužkov on myöhemmin arvostellut Ukrainaa ja kannattanut maiden välisen ystävyys-, yhteistyö ja kumppanuussopimuksen jättämistä uudistamatta.


title: Juri Lužkov

text:
Lužkov pysyi vallassa lähinnä kansansuosion, bisneseliitin ja Kremlin tuella, vaikka
toiset kansasta pitivät Lužkovista, toiset inhosivat. Lužkovin vastustajat katsoivat hänen bisneseliitin tavoin mm. varastavan kansalta.


title: Juri Lužkov

text: Lužkov on saanut kansalta kiitosta muun muassa Moskovan metron ja urheilumahdollisuuksien kehittämisestä.


title: Juri Lužkov

text: Lužkov on naimisissa Venäjän rikkaimman naisen Jelena Baturinan kanssa, joka pormestarikauden aikana keräsi omaisuuden rakennusalalla.


title: Juri Lužkov

text: Presidentti Dimitri Medvedev erotti Juri Lužkovin 28. syyskuuta 2010 luottamuspulan takia. Luottamuspula syntyi muun muassa siksi, että Lužkov ja Medvedev olivat eri mieltä Himkin metsän halki kulkevasta tiestä, Lužkov arvosteli Medvedeviä liian heikoksi presidentiksi ja myös arvosteli Venäjän hallinnon sensuuria, ja havitteli presidentiksi vuoden 2012 vaaleissa.


title: Juri Lužkov

text: Syksyllä 2010 Venäjän televisiossa ja lehdistössä alettiin esittää Lužkovia kritisoivia dokumentteja. Tämän lajin aloitti välillisesti valtion omistaman NTV-kanavan dokumentti "Lättähatun bisnekset".


title: Juri Lužkov

text: Niissä Lužkovia syytettiin muun muassa törkeästä korruptiosta vaimonsa Jelena Baturinan omistamien yritysten kautta. Jos joku halusi rakentaa Moskovassa, hänen oli maksettava ensin kymmenykset Baturinan omistamelle Inteko-yritykselle. Rakennusyhtiö on saanut runsaasti rakennushankkeita Moskovassa. Baturina on syyttänyt Venäjän mediaa loanheitosta. NTV-kanavan ensimmäinen dokumentti tuo mieleen Luzhkovin vastustaja Boris Nemtsovin esittämän kritiikin tätä kohtaan.


title: Juri Lužkov

text: Lužkovia arvosteltiin myös Moskovan historiallisen keskustan hävittämisestä rakennushankkeillaan ja siitä ettei hän ole kyennyt hillitsemään hankkeillaan Moskovan ruuhkia. Tarkkailijoiden mielestä Lužkovia kritisoitiin, koska tämä oli eri linjalla Medvedevin kanssa Moskova-Pietari tiehankkeessa ja muissakin poliittisissa kysymyksissä. Medvedev vastusti Putinin hanketta Moskova-Pieteri-tien vetämistä Himkin metsän kautta, mitä Lužkov tuki. Lužkov oli arvostellut Medvedeviä liian pehmeäksi presidentiksi ja sanoi maan tarvitsevan vahvemman johtajan vuoden 2012 vaaleissa. Lužkov ei keskeyttänyt lomaansa, kun vuoden 2010 kuumuuden aiheuttamat valtavat maastopalot pilasivat Moskovan ilmaa, mistä myös Lužkovia arvosteltiin. Medvedevin mielestä Luzhkov keskeytti kesälomansa liian myöhään, Putinin mielestä ajoissa.


title: Juri Lužkov

text: Lužkov erosi myös Yhtenäinen Venäjä -puolueesta. Hieman ennen erottamistaan Luzkov lähetti presidentille kirjeen, jossa arvosteli maan hallintoa Stalinille tyypillisestä painostuksesta ja sensuurista.


title: Juri Lužkov

text: Valtiollisessa mediassa esitetyn kritiikin katsottiin tarkoittavan, että Lužkov yritetään erottaa virastaan. Lužkov ilmoitti jatkavansa ainakin virkakautensa loppuun. Medvedev erotti Luzhkovin sanoen syyksi luottamuspulan. Samaan aikaan olivat käynnissä laajat Moskovan hallintoa koskevat korruptiotutkimukset, mitä Medvedev ei Lužkovin erotuskommentissaan maininnut. Lužkov aikoi viedä erottamisen oikeuteen.. Luzhkovin erottamisen uskotaan laajemmin kytkeytyvän joko Putinin ja Medvedevin kilpailuun, Kremlin haluun heikentää aluejohtajien valtaa tai Medvedevin ja Luzhkovin kyllästymiseen Lužkoviin Himkin kiistan tai Luzhkovin itsenäisen aseman takia. Lužkovin mukaan Kreml halusi hänen sijaansa joustavamman miehen. Lužkov ilmoitti erottamisen jälkeen, että haluaa perustaa oman puolueen Venäjälle luomaan demokratiaa. Lužkovin jälkeen Moskovan pormestariksi valittiin Sergei Sobjanin, jota pidetään Putinin ja /tai Medvevdevin tukemana.


title: Iskelmä Janne

text: Iskelmä Janne on Hämeenlinnassa, Janakkalassa ja Hattulassa toimiva paikallisradio, jonka omistaa Alueradiot Sastamala Oy. Se kuuluu taajuudella 101,7 MHz. Kohderyhmänä on kuuluvuusalueen 30–55-vuotias väestö. Kuuluvuusalueella asuu 90 000 asukasta.


title: Iskelmä Janne

text: Kanava liittyi Iskelmä-ketjuun vuoden 2004 alusta. Ennen liittymistään kanava toimi nimellä Radio Janne. Iskelmä Jannelta kuuluu Iskelmän ohjelmiston lisäksi Hämeen Sanomien sähkeuutisia arkisin viidesti päivässä, arkisin kahdesti lähetettävää paikallismakasiinia, Hämeenlinnan seudun urheilu-uutisia ja Hämeenlinnan Pallokerhon suorat otteluselostukset.


title: Iskelmä Janne

text: Kanavaa lähetetään Hämeenlinnassa Telemast Nordicin Myllymäen mastosta 105 metrin korkeudesta. Lähetysteho on 500 wattia.


title: Iskelmä Janne

text: Kanavaa voi kuunnella alueella myös kaapelin kautta taajuudelta 102,9 MHz.


title: Iskelmä Janne

text: Hämeenlinna: 101,7 MHz (Kaapelissa: 102,9 MHz)


title: Haava

text: Haava on ihossa oleva pintarikko. Syntyessään haava vuotaa yleensä verta. Valtimohaava ulottuu ihon pinnalta verisuoniston valtimoon. Valtimohaava voi olla vaarallinen, jos haava on osunut kehon suuriin valtimoihin, sillä verenvuodon aiheuttama verenhukka voi aiheuttaa šokkitilan ja sitä kautta kuoleman. Kun haavan verentulo on tyrehdytetty, haavan verimassa hyytyy pienen ajan kuluttua. Näin ei kuitenkaan tapahdu, jos henkilö sairastaa hemofiliaa eli verenvuototautia. Antigoakulaatiohoito eli veren hyytymiseen vaikuttava lääkehoito, esimerkiksi Marevan-hoito, voi vaikuttaa veren hyytymiseen ja siten haavan verenvuoron tyrentymiseen. Marevan-hoidon lisäksi myös monet muut lääkkeet vaikuttavat veren hyytymiseen. Hyytymä muodostaa haavaan suojaavan ruven. Ruven alle muodostuu uutta pintaihokudosta, ja aikanaan rupi irtoaa. Tämän yhteydessä esiintyy usein kutinaa. Rupea ei pidä repiä pois, sillä se voi aukaista haavan uudelleen.


title: Haava

text: Pienten haavojen verenvuoto tyrehdytetään laastarilla. Laastari suojaa myös vaatteita ja ympäristöä sekä antaa myös esteettistä suojaa. Suurehkoihin haavoihin käytetään sideharsoa. Haavan päälle asetetaan imukykyinen haavaan tarttumaton liina, joka sidotaan tarpeeksi tiukasti sideharsolla kiinni. Jos tämäkään ei auta, varsinkin "valtimoverenvuodoissa", tarvitaan painesidettä. Vakavissa loukkaantumisissa saatetaan tarvita verenkierron tyrehdyttämistä koko raajasta kiristyssiteellä. Maailmalla haavojen paranemisessa on parin viime vuosikymmenen aikana saavutettu lupaavia tuloksia uudella ns. alipainehoidolla.


title: Haava

text: Raajan suurta verenvuotoa voidaan vähentää asettamalla raaja koholle. Verenpaine raajassa laskee, ja verenvuoto haavasta vähenee.


title: Haava

text: Haava puhdistetaan runsaalla määrällä puhdasta vettä. Desinfioivia aineita voi käyttää, jos puhdasta vettä ei ole saatavilla, mutta muuten niiden käyttöä ei suositella. Haavasta ulos pulppuava veri itsessäänkin vie onnettomuudessa haavaan tulleita bakteereita ja likaa pois haavasta.


title: Haava

text: On myös haavatyyppejä, jotka eivät ole trauman vaan sairauden tai pitkäaikaisen paineen aiheuttamia, kuten painehaavat ja säärihaavat, jotka johtuvat alueen heikentyneestä tai täysin loppuneesta verenkierrosta.


title: Laastari

text: Laastari on sidontaväline jonka tarkoitus on suojata iholla olevaa haavaa ulkopuolelta tulevalta lialta ja kerätä haavasta vuotavaa verta niin, ettei se sotke vaatteita tai ympäristöä. Laastari peittää myös iholla olevan esteettisesti ruman haavan.


title: Laastari

text: Laastareita on kolmea tyyppiä: perinteinen liimattava kangas- tai muovilaastaari, nestemäinen laastari ja ihoa muistuttava, hankausta ja hiertymiä estävä ja hoitava laastari (tuotemerkkinä Suomessa nimellä Compeed).


title: Laastari

text: Perinteinen laastari koostuu neljästä osasta: suojaverkosta, imuliinasta, elastisesta muovikiinnikkeestä ja liimapinnasta muovikiinnikkeessä. Suojaverkko pitää imuliinan kiinni kiinnikkeessä, imuliina kerää haavasta vuotavan veren liinaan ja laastari kiinnittyy liimapintaisilla muovikiinnikkeillä ihoon kiinni.


title: Laastari

text: Perinteistä laastaria ei tulisi käyttää suihkussa, saunassa eikä uidessa. Kaikki nämä toimet voivat irrottaa laastarin ihosta ja heikentää haavan arpeutumista. Varsinkin saunassa ihon huokosista tulee ulos hikeä, joka heikentää liimapintojen tartuntaa.


title: Laastari

text: Laastarin irrotus iholta voi tuottaa usein tuskallisia tuntemuksia laastarin voimakkaan liimapinnan takia. Irrotus poistaa myös ihokarvoja iholta, sillä liimapinta on kiinnittänyt ne laastariin. Veren hyytymä voi myös tarttua kiinni laastariin siten, että laastarin irrottaminen poistaa hyytymän/ruven. Tässä tapauksessa hyytymää voidaan liuottaa varovasti esimerkiksi vedellä.


title: Laastari

text: Kangaslaastaria myydään myös metrilaastarina, josta voi leikata saksilla kulloinkin tarvittavan levyisen laastarin.


title: Laastari

text: Lääkelaastari on jotakin lääkeainetta sisältävä laastari, joka vapauttaa lääkeainetta elimistöön ihon kautta eli transdermaalisesti. Lääkelaastari on valmiste, jonka avulla annostelu on tarkempaa ja yliannostusriski vähäisempi kuin voiteena annetuilla lääkkeillä.


title: Laastari

text: Lääkelaastarin väärinkäyttö, kuten laastarin nieleminen tai sen imeskeleminen, voi aiheuttaa käyttäjälle yliannostuksesta hengenvaaran, koska tällöin lääkeaine purkautuu laastarista nopeammin kuin ihon läpi annosteltaessa on tarkoitettu. Fentanyylilaastareiden väärinkäyttö aiheutti Suomessa yli 30 myrkytyskuolemaa vuosina 2006–2010.


title: Hyytymä

text: Hyytymä tarkoittaa nestemäisen aineen kiinteytymistä sillä tavalla, ettei sitä voi pitää enää nesteenä. Hyytymisen mekanismi voi olla esimerkiksi


title: Hyytymä

text: Veren hyytymä on haavoihin ja ruhjeisiin kemiallisen reaktion synnyttämä kerros kiinteytynyttä veriplasmaa. Hyytymän tarkoitus on suojata haavaa ulkopuolelta ja estää verenvuoto.


title: Hyytymä

text: Nesteseos, jossa on veteen liuenneena tai sekoittuneena muita aineita, hyytyy, kun siinä oleva vesi haihtuu ja jäljelle jäänyt aines on kiinteää.


title: Hyytymä

text: Nesteissä hyytymä syntyy myös, kun nesteen pintalämpötila laskee alle jäätymispisteen. Nesteen pintaan muodostuu tällöin kiinteää ainetta.


title: Verenseisautus

text: Verenseisautus on kansanparannuksen ja šamanismin tapa seisauttaa verenvuoto haavasta. Verenseisautus tapahtuu loitsujen tai rukouksen avulla, sanan voimalla. Ilmiö tunnetaan kirjallisuuslähteiden mukaan eri puolilla maailmaa. Sitä ei ole juurikaan tutkittu lääketieteellisesti. Plasebovaikutusta lukuun ottamatta tehdyissä vaikuttavuustutkimuksissa ei ole löydetty todisteita verenseisautuksen vaikuttavuudesta. Verenseisautusta on tutkittu enemmän folkloristiikan, uskontotieteen, etnologian, sosiologian ja kulttuuriantropologian kuin lääketieteen näkökulmasta.


title: Verenseisautus

text: Suomalaisen tai karjalaisen verenseisauttajan verenseisautussanat olivat usein kalevalamittainen loitsu tai rukous. Rukouksen tai loitsun muoto riippui siitä, hakiko parantaja voimansa jumalasta vai kalevalaiseen tapaan luonnosta. Loitsussa kerrottiin usein, että veren tarkoituksen ja kotipaikan tuli olla ihmisessä. Sanat saattoivat sisältää myös verenvuodosta kärsivän nimen ja syntymäajan. Kalevalan yhdeksännessä luvussa Ukko lukee haavoittuneelle Väinämöiselle verenseisautussanat:


title: Verenseisautus

text: Verenseisauttajia on edelleen muun muassa Keski-Pohjanmaalla yleisesti. Sikäläisen uskomuksen mukaan verenseisautuksen teho perustuu salaisiin, Raamatusta tai Kalevalasta peräisin oleviin sanoihin, joita on kolmea eri vahvuutta. Sanojen ääneenlausuminen on kiellettyä, ja ne menettävät tehonsa julkistettaessa.


title: Lukkari

text: Lukkari (alk. ruotsin "klockare") oli alun perin seurakunnan kellonsoittaja ja myöhemmin kirkonvartija, kirkonpalvelija ja lasten opettaja, joka toimi ns. papin apulaisena, Kellojen soittamiseen viittaakin nimitys, joka on lainaa ruotsin sanasta "klockare", joka tulee sanasta "klocka", "kello". Lukkarin muut tehtävät kuuluvat nykyään pääosin suntiolle.


title: Lukkari

text: Lukkari-sanan merkitys kuitenkin muuttui vähitellen, ja sitä käytettiin pitkään merkityksellä kanttori, mutta silläkin merkityksellä se on jo pitkään vanhentunut. Kanttorilla oli tehtäviä esimerkiksi kinkereillä ja silloin sitä nimenomaan kutsuttiin yleensä lukkariksi. Sanan merkitys siis muuttui vähitellen alkuperäisesta kellonsoittajasta ja tarkoitti ensin myös kirkonpalvelijaa ja sitten myös lasten opettajaa. Kun rooli kasvoi muussa kansanopetuksessa, kuten kinkereillä, työn teki useimmiten kanttori, mutta nimitys jäi.


title: Lukkari

text: Unilukkariksi kutsuttiin leikillisesti suntiota tai muuta kirkonpalvelijaa, joka pitkällä kepillä herätteli nukahtaneita jumalanpalvelukseen osallistujia. Tämä tehtävä oli kirkonpalvelijalla siihen aikaan kun seurakuntalaisten kirkossa käyminen ja siellä jumalansanan kuuleminen oli velvollisuus.


title: Lukkari

text: Suomalaisen kirjallisuuden tunnettu lukkarihahmo on Aleksis Kiven Seitsemässä veljeksessä. Hänen luokseen veljekset hakeutuivat saadakseen seurakuntalaisen tarvitseman vähimmäissivistyksen: lukutaidon, sitä kautta rippikoulun ja tärkeimmän – akanottoluvan. Tässä kohdin Kivi kuvaa lukkarin ankarana opettajana, joka kohtelee veljeksiä jopa sadistisesti. Lopulta nämä pakenevatkin hänen luotaan. Romaanin lopulla lukkari on arvostettu sovittelija ja puhemies veljesten ja Toukolan poikien välillä; hän toimii myös auktoriteettina Juhanin ja Venlan kihlautumista pohdittaessa.


title: Toivo

text: Toivo voi tarkoittaa ainakin seuraavia asioita:


title: Raimo Häyrinen

text:
Raimo Herman "Höyry" Häyrinen (s. 30. heinäkuuta 1940 Savonlinna)
on kaikkien aikojen tunnetuimpia suomalaisia urheiluselostajia.


title: Raimo Häyrinen

text: "Höyry" Häyrinen tunnetaan etenkin nopeapuheisena urheilukilpailujen radioselostajana. Guinnessin ennätysten kirjan 1984–85 mukaan Häyrinen tunnetaan Suomen nopeimpana radioselostajana: ennätykseksi on kirjattu 218 sanaa 57,5 sekunnissa. Turun yliopistossa Häyrisen puhenopeudeksi on mitattu parhaimmillaan yli 440 sanaa minuutissa.


title: Raimo Häyrinen

text: Selostajana Häyrisen omimpia lajeja ovat olleet jääkiekko ja nyrkkeily. Hän saavutti kaksi akateemista nyrkkeilymestaruutta ja kymmeniä ikämiesten palloilulajimestaruuksia, mutta hän on toiminut myös nyrkkeilytuomarina. Häyrinen on saanut 13 Telvis-palkintoa.


title: Raimo Häyrinen

text: Raimo Häyrisen isä oli Savonlinnan kaupunginsihteeri ja sittemmin Mikkelin kaupunginjohtaja Ensio Häyrinen. Raimo Häyrinen on käynyt koulua Savonlinnassa, Mikkelissä, Lahdessa ja Kouvolassa. Koulunkäynti päättyi Munkkivuoren yhteiskoulussa Helsingissä. Vuosina 1955–1961 Häyrinen työskenteli ajoittain merillä. Sotilasarvoltaan hän on reservin pursimies. Häyrinen opiskeli tv- ja radiotyötä Yhteiskunnallisessa korkeakoulussa ja Tampereen yliopistossa vuosina 1965–1969 sekä filmiohjausta Hochschule für Fernsehen und Film -koulussa Münchenissä 1969–1973.


title: Raimo Häyrinen

text: Raimo Häyrinen oli Yleisradion palveluksessa 1965–1997. Häyrinen on selostanut kymmeniä olympia- ja MM-kisoja. Vuoden suosituimmaksi urheiluselostajaksi Häyrinen on nimetty kaikkiaan 24 kertaa. Yle irtisanoi Häyrisen 1997, mutta hän haastoi yhtiön oikeuteen. Yleisradio taipui kahden vuoden kuluttua sovintoon, ja maksoi selostajalle 15 kuukauden palkkaa vastaavan summan.


title: Raimo Häyrinen

text: Eläkkeellä Häyrinen on tehnyt toimittajan ja kuuluttajan töitä freelancerina. Hän on työskennellyt paikallisradioille ja kirjoittanut urheilusta muun muassa Uutispäivä Demariin.


title: Raimo Häyrinen

text: Häyrinen oli Kansallisen Kokoomuksen sitoutumaton varavaltuutettu Helsingin kaupunginvaltuustossa vuosina 1992–1996. Vuoden 2004 kunnallisvaaleissa hän oli sitoutumattomana ehdokkaana Kokoomuksen ehdokaslistalla.


title: Hannes Heikura

text: Hannes Olavi Heikura (7. huhtikuuta 1958 Karvia – 4. maaliskuuta 2015 Helsinki) oli suomalainen lehtikuvaaja. Hänet valittiin kolmesti Vuoden lehtikuvaajaksi sekä palkittiin kahdesti Vuoden uutiskuvasta ja viidesti Vuoden lehtikuvasta. Lisäksi hän sai Fotofinlandian vuonna 2008 ja Suomen Kuvalehden Journalistipalkinnon vuonna 2006. Hän työskenteli Helsingin Sanomissa kaksikymmentä vuotta, mutta ilmoitti lopettavansa kesällä 2010. Tämän jälkeen hän toimi valokuvataiteilijana ja vapaana valokuvaajana.


title: Hannes Heikura

text: Toimittaja, tietokirjailija ja humoristi Pasi Heikura on Hannes Heikuran veli.


title: Hannes Heikura

text: Heikura pyrki siihen, että hänen uutiskuvansa ovat visuaalisesti kiinnostavia ja toimivat ilman selittävää tekstiä. Heikuran kuvat ovat helposti tunnistettavissa. Selvin tuntomerkki on reunoja kohti tasaisesti tummeneva kehys, jonka Heikura lisäsi jälkikäteen kuvankäsittelyohjelmalla. Vastavalosta pitäneen Heikuran kuvissa silhuetit ovat tavallisia.


title: Hannes Heikura

text: Heikura otti kuvansa yleensä teleobjektiivilla suhteellisen kaukaa, jolloin syvyysepäterävyys korostuu ja kohde erottuu taustastaan selvästi. Muutoin hän ei käyttänyt tekniikkaa kuten jalustaa, salamaa tai itselaukaisijaa. Etäisyyden ansiosta kuvan ottaminen ei häirinnyt kohdetta. Haastattelujen mukaan Heikuralle oli tärkeää, että kuva on ”aito” eikä sitä ole suunniteltu ennakkoon. Hän on kertonut jopa pyrkivänsä karistamaan toimittajankin kannoiltaan.


title: Hannes Heikura

text: Heikuran vuonna 1997 ottama kuva hiihtäjä Mika Myllylästä harjoittelemassa suolla lukeutuu kuvaajan maineikkaimpiin otoksiin. Vuoden lehtikuvaksi valitussa kuvassa Myllylä on vajonnut osittain suohon, nojaa sauvoihinsa ja hänen päänsä on painunut alas. Lehtikuvakilpailun juryn mukaan ”Kuva nousee symbolisiin mittoihin urheilijan taistelusta, jota hän käy tullakseen vahvemmaksi. Kuva kertoo voitontahdosta ja huippusuorituksen takana olevasta pitkästä, yksinäisestä työstä.”


title: Hannes Heikura

text: Heikura kuvasi digitaalikameroilla vuodesta 2001 lähtien. Hänen mukaansa on turha haikailla filmin perään, jos digitaalikuva on laadullisesti yhtä hyvä tai parempi. Alun perin digikuva näytti hänestä omituiselta, koska siinä ei ollut rakeisuutta ja hän yritti jopa kehitellä rakeisuutta jälkikäteen tuovan filtterin, mutta hän luopui pyrkimyksestä eikä sittemmin kaivannut tätä piirrettä takaisin. Hänen sanojensa mukaan digikameran kasvanut tallennuskapasiteetti antoi varmuutta esimerkiksi henkilökuvauksessa. Samalla Heikura sanoi pelkäävänsä digitaalisten kuvien katoavaisuutta. Paperisten kuvien selailtavuus on parempi ja saa aikaan sen, että kuvia katsellaan useammin.


title: Hannes Heikura

text: Heikura opiskeli 1970-luvun lopussa lääketieteellistä tekniikkaa Tampereen teknillisessä korkeakoulussa mutta luopui alasta. Hän opiskeli ensin Taideteollisen korkeakoulun koulutuskeskuksessa valokuvausta, ja myöhemmin hän opiskeli myös elokuvataiteen laitoksella. Lopulta hän päätyi valokuvaukseen, joka sopi ”lyhytjännitteiselle erakolle” paremmin kuin elokuva."Kamera"-lehti 9/2001


title: Zairen maakunta

text: Zaire on Angolan maakunta, joka sijaitsee maan luoteisosassa. Sen pinta-ala on 37 300 km² ja siellä asuu noin 567 000 ihmistä. Maakunnan pääkaupunki on Mbanza Kongo (entinen São Salvador) ja toinen merkittävä kaupunki on nimeltään Soyo. Zairessa on trooppinen ilmasto.


title: Zairen maakunta

text: Nimi "Zaire" tulee kongon kielen sanasta "nzaadi", joka tarkoittaa jokea. Samaa nimeä käytettiin myös Kongon demokraattisen tasavallan nimenä 1971-1997.


title: Malanjen maakunta

text: Malanje on Angolan maakunta, joka sijaitsee maan pohjoisosassa. Sen pinta-ala on 86 500 km² ja siellä asuu noin 968 000 ihmistä (2014). Maakunnan pääkaupunki on Malanje.


title: Maanantaimielenosoitukset

text: Maanantaimielenosoitukset () tarkoittavat Saksan demokraattisessa tasavallassa 1989–1990 pidettyjä rauhanomaisia mielenosoituksia Saksan demokraattisen tasavallan hallintoa vastaan.


title: Maanantaimielenosoitukset

text: Mielenosoitukset alkoivat Leipzigin Nikolainkirkossa pidetyn rukoushetken jälkeen ihmisten keräännyttyä Karl Marx Platzille. Mielenosoituksissa vaadittiin muun muassa vapaata liikkumisoikeutta ja vapaita vaaleja. Mielenosoitukset levisivät muihin Saksan kaupunkeihin.


title: Maanantaimielenosoitukset

text: Käänteentekevä oli 9. lokakuuta 1989 järjestetty rauhankokous ja mielenosoitusmarssi, johon osallistui yli 250 000 ihmistä. Ennalta tilaisuuden pelättiin laajenevan väkivaltaiseksi ja lähistölle oli koottu turvallisuusjoukkoja ja ruumissäkkejä. Herkässä tilanteessa leipzigiläinen kapellimestari Kurt Masur toimi ratkaisevalla tavalla. Hän kutsui asuntoonsa hallitsevan Saksan sosialistisen yhtenäisyyspuolueen (SED) kolme pääsihteeriä ja sopi heidän kanssaan, että ennen tilaisuutta radiossa korostetaan mielenosoituksen rauhanomaista luonnetta. Mielenosoituksesta ei tullut väkivaltaista. Leipzigin tapahtumasta tuli esikuva DDR:n rauhanomaiselle kumoukselle.


title: Maanantaimielenosoitukset

text: Mielenosoituksien kuuluisin iskulause oli ”"Wir sind das Volk!"” (suom. ”Me olemme kansa”.) Mielenosoituksien yläpuolella leijui sotilaallisen väliintulon uhka, mutta hallitus ei ryhtynyt siihen. Mielenosoitukset päättyivät maaliskuussa 1990 vaaleihin, jotka olivat ensimmäiset vapaat vaalit Saksan demokraattisessa tasavallassa.


title: Maanantaimielenosoitukset

text: Myöhemmin samaa nimeä käytettiin elokuussa 2004 alkaneista mielenosoituksista sosiaaliturvan Hartz IV -uudistuksia vastaan.


title: Full Members Cup

text: Full Members Cup oli englantilaisen jalkapallon cup-kilpailu, jota järjestettiin vuodesta 1985 vuoteen 1992. Full Members Cup tunnettiin myös cupia sponsoroivien yritysten nimien mukaisesti Simod Cupina (1987–1989) sekä Zenith Data Systems Cupina (1989–1992). Full Members Cupin perustamisen syynä oli Heysel-stadionin onnettomuus, jonka seurauksena englantilaisilta jalkapalloseuroilta kiellettiin osallistuminen Euroopan cup-kilpailuihin. Full Members Cup ei kuitenkaan saavuttanut arvostusta, ja se lakkautettiin seitsemän kauden jälkeen.


title: Varmentamaton lähde

text: Varmentamaton lähde on argumentaatiovirhe, jossa väite perustuu lähteeseen jonka olemassaoloa tai luotettavuutta ei voi varmistaa. Tyypillisesti lähde on jollakin tapaa logiikkaa ja tunnettua tietoa parempi.


title: Varmentamaton lähde

text: Varmentamattoman lähteen yleiskaava:Esimerkkejä:


title: Varmentamaton lähde

text: "Pekka sanoo tulkitsevansa Raamattua oikein, sillä Jumala itse kertoo hänelle oikean tulkinnan."


title: Varmentamaton lähde

text: "Matti sanoo edesmenneen Sepon olleen pedofiili, sillä tämä oli humalassa paljastanut asian vain hänelle."


title: Kuningas Baudouinin stadion

text: Kuningas Baudouinin stadion (, ) on urheilustadion Brysselissä, Belgiassa. Se toimii Belgian jalkapallomaajoukkueen kotistadionina sekä yleisurheilun Timanttiliigan (entinen Kultainen liiga) kuuluvan Memorial Van Damme -kilpailun tapahtumapaikkana. Stadion sijaitsee Laekenissa Brysselin luoteisosassa niin sanotulla Heyselin tasangolla, jossa pidettiin maailmannäyttely vuonna 1958.


title: Kuningas Baudouinin stadion

text: Stadion avattiin 23. elokuuta 1930 nimellä Jubilee-stadion (, ). Toisen maailmansodan jälkeen stadionia alettiin kutsua Heyseliksi (, ). Stadionilla järjestettiin jalkapallon Euroopan cupin loppuottelu vuosina 1958, 1966, 1974 ja 1985 sekä cup-voittajien cupin loppuottelu vuosina 1964, 1976 ja 1980.


title: Kuningas Baudouinin stadion

text: Toukokuussa 1985 Heyselillä pelattiin Euroopan cupin loppuottelu italialaisen Juventuksen ja englantilaisen Liverpoolin välillä. Juventus voitti ottelun maalein 1–0, mutta suurin huomio kiinnittyi 39 ihmisen hengen vaatineeseen onnettomuuteen, joka sai alkunsa Liverpoolin fanaattisten kannattajien hyökättyä Juventus-kannattajien kimppuun. Onnettomuuden seurauksena Liverpool suljettiin eurocup-kilpailuista kuudeksi ja muut englantilaisjoukkueet viideksi vuodeksi.


title: Kuningas Baudouinin stadion

text: Stadionin uudelleenrakennettiin vuosikymmen onnettomuuden jälkeen ja uusia avajaisia vietettiin 23. elokuuta 1995. Nykyisen nimensä stadion sai edesmenneeltä belgialaisten kuninkaalta Baudouin I:ltä.


title: Kuningas Baudouinin stadion

text: Stadionin nykykapasiteetti on 50 122, ja se on Belgian suurin. Sillä pelattiin vuoden 2000 jalkapallon EM-kilpailuiden avausottelu sekä muita alkulohko-, puolivälierä ja välieräotteluita.


title: Torpan Pojat

text: Torpan Pojat – lyhyemmin ToPo – on vuonna 1932 perustettu koripalloseura, jonka päätoiminta-alue on Helsingin Munkkiniemessä sekä sitä ympäröivissä kaupunginosissa. Kaudesta 2013–2014 seuran miesten edustusjoukkueen lisenssillä Korisliigassa on pelannut Helsinki Seagulls. I-divisioona A:ssa ToPon lisenssillä pelasi akatemiajoukkue HBA-Märsky kevääseen 2016 asti, jolloin ToPo tiedotti palauttavansa edustusjoukkuetoimintansa seuraavaksi kaudeksi.


title: Torpan Pojat

text: Torpan Pojilla on hallussaan kotimaisen koripallon sarjaottelun yleisöennätys (7 420 katsojaa), kun entinen NBA-tähti Dennis Rodman pelasi ottelussa Espoon Honkaa vastaan. Myös entinen NBA-tähti Scottie Pippen pelasi joukkueessa tammikuussa 2008 Espoon Honkaa ja Porvoon Tarmoa vastaan.


title: Torpan Pojat

text: ToPo aloitti yleisesti urheiluseurana, jonka lajeihin kuului muun muassa jalkapalloilu, maahockey ja nyrkkeily. Koripallo tuli mukaan 1950-luvun alussa aluksi pihalla pelattuna harrastuskoripallona ja myöhemmin kilpaurheiluna. ToPo nousi mestaruussarjaan vuonna 1956. ToPo voitti ensimmäisen mestaruutensa 1960 ja edustusjoukkue pääsi pelaamaan seuran ensimmäisiä kansainvälisiä pelejä Eurooppa Cupiin. Myöhemmin 1960-luvulla seura otti useita juniorimestaruuksia, mille pohjautui myöhempi pitkäaikainen menestys. Vuonna 1966 Torpan Pojat voitti toisen mestaruutensa. 1970-luvun alukupuolella ToPon menestys oli laihaa, ja edustusjoukkue putosikin SM-sarjasta 1973, mutta onnistui nousemaan heti seuraavana vuotena takaisin sarjaan. Vuonna 1974 joukkueeseen palkattiin seuran historian ensimmäinen ulkomaalaisvahvistus, Brian Ashbaugh. Vuonna 1978 ToPo saavutti seuran kolmannen mestaruuden. 1980-luvulla ToPo voitti kolme mestaruutta (1981, 1983 ja 1986), jolloin joukkueessa pelasivat muun muassa Anssi Rauramo, Kari-Pekka Klinga, Kalevi Sarkalahti, Heikki Kasko sekä Veli-Pekka Sirola.


title: Torpan Pojat

text: 1990-luku oli ToPolle sekä menestys että kompastuskivi: 1990-luvun puolessavälissä seuraan palkattiin manageriksi Jukka Suomela, joka hankki taloudelliset resurssit uusien ulkomaalaisvahvistusten hankkimiseen. ToPo voitti 1996-1998 kolme mestaruutta peräkkäin muun muassa Kari-Pekka Klingan, Riku Marttisen, Greg Joynerin pelatessa ja Aaron McCarthyn valmentaessa. ToPo menestyi myös Euroopan kansainvälisillä kentillä ennätyksellisesti ja sai nimiinsä kotimaisen katsojaennätyksen, 10600 katsojaa, kun joukkue pelasi BC Samaraa vastaan Eurocupissa kaudella 1997–1998. Lopettamispäätösten ja loukkaantumisten myötä ToPon menestys hiipui ja samalla katosi myös sponsorien kannatus. Konkurssia seuranneiden kirjanpitoepäselvyyksien takia manageri Jukka Suomela tuomittiin kirjanpitorikoksista ehdolliseen vankeuteen. Seuran edustusjoukkue lopetti toimintansa konkurssin takia. Torpan Poikien juniorijoukkue oli noussut samana vuonna 1. divisioonaan, josta viiden vuoden hiljaiselon jälkeen 2005 se nousi jälleen SM-sarjaan Ville Tuomisen, Maurizio Pratesin, Markus Hemdahlin sekä Jukka Hemdahlin johdolla.


title: Torpan Pojat

text: Kaudella 2005–2006 ToPo sijoittui runkosarjan kuudenneksi ja putosi pudotuspeleissä otteluin 3-1 mestaruuden voittaneelle Lappeenrannan NMKY:lle. Kaudella 2006–2007 ToPo sijoittui runkosarjassa neljänneksi, mutta putosi heti puolivälierässä Namika Lahdelle otteluin 1–3.


title: Torpan Pojat

text: Kaudella 2008–2009 ToPo pääsi pudotuspeleihin ja sai vastaansa ensimmäisellä kierroksella Joensuun Katajan, jolle hävisi suoraan kolmessa ottelussa. ToPon sijoitukseksi jäi liigassa 8. sija. Suomen cupissa ToPo voitti hopeaa vuonna 2008. Kaudella 2009–2010 ToPossa pelasivat muun muassa Hanno Möttölä sekä Corey Smith. Kauden päätteeksi joukkue saavutti SM-hopeaa.


title: Torpan Pojat

text: ToPo ei saanut lisenssiä Korisliigaan kaudeksi 2012–2013. Joukkueen sarjapaikka luovutettiin Lapuan Korikobrille. Kauden 2012–2013 jälkeen miesten edustusjoukkueen sarjapaikka toisella sarjatasolla siirrettiin Helsinki Seagullsille ja edustusjoukkue siirtyi osaksi Seagullsia.


title: Torpan Pojat

text:
Huhtikuussa 2016 ToPon miesten edustusjoukkueen uutisoitiin ottavan takaisin I-divisioona A:n paikkansa, jolla akatemiajoukkue HBA-Märsky oli pelannut. Eräs syy edustusjoukkueen paluulle oli junioritoiminnan vahvistaminen.
Korisliigan vuoden pelaaja


title: Torpan Pojat

text: Korisliigan vuoden puolustuspelaaja


title: Torpan Pojat

text: Korisliigan vuoden ulkomaalaisvahvistus


title: Torpan Pojat

text: Korisliigan vuoden tulokas


title: Torpan Pojat

text: Korisliigan vuoden kehittynein pelaaja


title: Torpan Pojat

text: Korisliigan paras kuudes pelaaja


title: Torpan Pojat

text: Korisliigan vuoden valmentaja


title: Torpan Pojat

text: Vuoden I-divisioonapelaaja


title: Indian Wells (täsmennyssivu)

text: Indian Wells tarkoittaa seuraavia asioita:


title: Tyyne Leivo-Larsson

text: Tyyne Lilja Leivo-Larsson (synt. Lindroos; 3. maaliskuuta 1902 Uusikirkko – 1. elokuuta 1977 Helsinki) oli suomalainen suurlähettiläs ja kansanedustaja. Hän oli ensimmäinen suomalainen nainen, joka toimi suurlähettiläänä Oslossa 1958–1966 ja lähettiläänä Reykjavíkissa 1958–1964 (suurlähettiläänä 1964–1965) ja ensimmäinen pohjoismaalainen nainen, joka johti hallitusta, kun hän toimi pääministeri Reino Kuuskosken sijaisena vuonna 1958. Hänet valittiin eduskuntaan ensin SDP:n riveistä vuosina 1948–1957 ja sitten TPSL:n jäsenenä vuosiksi 1966–1970. Tänä aikana hän toimi TPSL:n eduskuntaryhmän puheenjohtajana. Hän meni naimisiin vuonna 1937 Bror Nils Larssonin kanssa.


title: Tyyne Leivo-Larsson

text: Karjalan kannaksen Uudellakirkolla syntyneen Leivo-Larssonin vanhemmat olivat Sysmästä lähtöisin ollut työmies Erik Johan Leivo ja Sofia Vilhelmiina Saarinen (1871–1935). Perhe muutti Helsinkiin vuonna 1904. Leivo osallistui punaisten puolella 16-vuotiaana sisällissodan Tampereen taisteluun. Mahdollisesti hän oli mukana ryhmässä, joka viime hetkellä murtautui ulos piiritetystä kaupungista. Runoilija Kössi Kaatra kuvaa hänet taisteluvalmiina nuorena, joka uskalsi luotisateessakin kuljettaa haavoittuneita.


title: Tyyne Leivo-Larsson

text: Tyyne Leivo suoritti keskikoulun 1918 Helsingin uudessa tyttökoulussa. Hän opiskeli vuosina 1925–1929 Kansalaiskorkeakoulussa tähdäten sanomalehtitutkintoon mutta ei saattanut tutkintoa valmiiksi.


title: Tyyne Leivo-Larsson

text: Eduskunnassa Leivo-Larsson oli pankkivaliokunnan, työväenasiainvaliokunnan ja ulkoasiainvaliokunnan jäsen. Lisäksi hän oli Pohjoismaiden neuvoston Suomen valtuuskunnan jäsen. Urbaaninan legendana kerrotaan, että eduskunnan käsitellessä 1958 voimaan tullutta merimiesverolakia, olisi Leivo-Larsson jossain vaiheessa tokaissut, että eikö merimiehille soveltuisi paremmin huvivero.


title: 666 Ways to Love: Prologue

text: 666 Ways to Love: Prologue on HIM-yhtyeen julkaisema EP-vuodelta 1996. Se on yhtyeen ensimmäinen virallinen julkaisu, ja oli saatavilla vain Suomessa rajoitettuna 1 000 kappaleen painoksena. Sen kannessa on laulaja Ville Valon äiti nuorena.


title: 666 Ways to Love: Prologue

text: Levy on nykyisin arvokas keräilyharvinaisuus, josta on huutokaupoissa pyydetty jopa tuhansia dollareita.


title: Kansainyhteisön kisat 2006

text: Järjestyksessään 18. Kansainyhteisön kisat järjestettiin Australian Melbournessa 15.–26. maaliskuuta 2006. Kyseessä oli suurin Melbournessa koskaan järjestetty urheilutapahtuma, jättäen varjoonsa jopa kesäolympialaiset vuonna 1956.


title: Kansainyhteisön kisat 2006

text: Kisoissa miteltiin 16 eri urheilulajissa, joista 12 oli yksilö- ja neljä joukkuekilpailuja. Kaikkiaan tapahtumia oli kisoissa 247.


title: Kansainyhteisön kisat 2006

text: Neljässä lajissa kilpailtiin usealla eri osa-alueella:Muut lajit olivat yleisurheilu, koripallo, maahockey, nurmikeilailu, nyrkkeily, painonnosto, pöytätennis, rugby, squash, sulkapallo, triathlon ja verkkopallo.


title: Abruptum

text: Abruptum oli ruotsalainen black metal -yhtye, joka toimi 1990-2005.


title: Abruptum

text:
Sen perustivat 1990 "It" (oikea nimi Tony Särkkä), All (oikea nimi Jim Berger), ja Ext. Ensimmäisen demon valmistumisen jälkeen vuonna 1990 Ext erotettiin yhtyeestä.
It:in mukaan Ext oli järkyttynyt demon "pahuudesta" kuultuaan lopullisen version ja hän liittyi lähimpään seurakuntaan erottuaan yhtyeestä.
All olisi jäänyt mukaan yhtyeeseen, mutta hänet pakotettiin eroamaan alkoholiongelmansa takia.


title: Abruptum

text:
It jatkoi yhtyettä sooloprojektinaan kunnes Evil (oikea nimi Morgan Håkansson) liittyi siihen. Abruptum teki sopimuksen Euronymouksen levy-yhtiön Deathlike Silence Productionsin kanssa, joka julkaisi heidän kaksi albumiaan.
Euronymouksen mielestä yhtye oli "audial presence of Pure Black Evil" ja It piti Euronymousta "todellisena liittolaisena"
Yhtye teki myöhemmin ensimmäisen kappeleen "Nordic Black Metal" -kokoelmalevylle, joka oli omistettu Euronymouksen muistolle hänen kuolemansa vuoksi.


title: Abruptum

text:
It jätti sekä yhtyeen että koko black metal -musiikin 1996 saatuaan lukuisia sekä henkilökohtaisia että hänen perheeseensä kohdistuvia uhkauksia.
Evil piti Abruptumin toiminnassa ja julkaisi musiikkia oman levy-yhtiönsä, Blooddawn Productionsin kautta, kunnes 2005 hän ilmoitti Abruptumin lopettaneen.


title: Novascotiannoutaja

text: Novascotiannoutaja eli tolleri (lyhenne tulee rodun englanninkielisestä nimestä Nova Scotia Duck "Tolling" Retriever) on kanadalainen metsästys-, ja seurakoirarotu. Sen erityisominaisuus on koiran tapa houkutella vesilinnut luokseen metsästäjän ammuttaviksi. Rotuun rekisteröidään Suomessa vuosittain noin 300–400 pentua.


title: Novascotiannoutaja

text: Noutajaroduista pienin novascotiannoutaja on keskikokoinen, vahvaluustoinen, tiivis ja lihaksikas koira. Koska tolleri on jalostettu noutamaan hyytävistä vesistä, sen turkki on kaksinkertainen ja vettä hylkivä. Karva on keskipitkää, raajoista hapsuista. Turkki täytyy harjata ainakin pari kertaa viikossa. Häntä on runsas ja kaartuu selän ylle koiran ollessa valpas. Turkin väri voi olla mitä tahansa punaisen tai oranssin sävyä. Voimakasta väritystä pidetään ensisijaisena. Tavallisesti turkissa on jonkin verran valkoista rinnassa, jaloissa, kuonossa, päässä tai hännänpäässä. Tollerilla on ystävällinen, älykäs ja ehkä vähän surumielinen ilme; silmät ovat kaukana toisistaan, ne ovat mantelinmuotoiset ja väritys vaihtelee meripihkasta ruskeaan.


title: Novascotiannoutaja

text: Novascotiannoutajan ihannekorkeus on nartuilla 45–48 ja uroksilla 48-51 cm ja paino 16–23 kg. Nartut ovat yleensä uroksia matalampia ja kevyempiä. Koiran tassu on muiden noutajakoirarotujen tavoin räpylämäinen, mikä tasapainoa parantavan hännän ohella helpottaa uimista. Iho – kirsu, silmäluomet ja anturat mukaan lukien – on mustan sijasta vaaleanpunainen tai ruskehtava.


title: Novascotiannoutaja

text: Novascotiannoutaja eli tolleri on luonteeltaan lempeä ja aktiivinen. Se on synnynnäinen noutaja niin maalla kuin vedessäkin. Ketteryys ja pieni koko ovat välttämättömiä tälle sinnikkäälle metsästyskoiralle, jonka työskentelyolosuhteet ovat useinkin hyvin vaativia. Novascotiannoutaja on erittäin reipas, valpas ja päättäväinen. Se on tehokas ja vilkas koira, joka sopii metsästyksen lisäksi moneen muuhunkin harrastukseen, kuten mejään, tokoon, agilityyn tai vaikkapa vesipelastukseen eli VEPEen. Rotu vaatiikin päivittäin runsaasti ulkoilua, monipuolista liikkumista ja aivotyöskentelyä. Vaikka novascotiannoutaja on sekä herkkä että lempeä luonteeltaan, se osaa olla myös itsepäinen ja sen vuoksi tarvitsee selkeät rajat ja määrätietoisen koulutuksen.


title: Novascotiannoutaja

text: Novascotiannoutajan pennut ovat pienenä aika rasavillejä ja kovin leikkisiä. Tollerit ovat erittäin seurallisia, ja ne pitävät paljon toisista koirista ja ihmisistä.


title: Novascotiannoutaja

text: Omistajan on hyvä oppia tunnistamaan "tollerihuuto": hyvin korkea ja luja ääntely, joka koostuu ulvonnasta, vinkumisesta ja haukkumisesta. Koira saattaa tehdä tätä ääntelyä osoittaakseen innostustaan, jännittyneisyyttään tai koirasta riippuen monesta muustakin syystä.


title: Novascotiannoutaja

text: Novascotiannoutajan työskentelytapa metsästettäessä on varsin poikkeuksellinen. Piilossa pysyttelevä metsästäjä lähettää koiran leikkimään lähelle vettä, usein heittämällä kepin tai pallon haettavaksi. Koiran temput kiinnittävät vesilintujen huomion, ja ne tulevat uteliaina lähemmäs tarkastelemaan. Kun linnut ovat tarpeeksi lähellä, metsästäjä kutsuu koiran takaisin, nousee ylös saadakseen linnut nousemaan lentoon ja ampuu. Lopuksi koira noutaa ammutut linnut. Houkutteluominaisuuteen kuuluen tollerilla tulee olla vain kohtalainen riistavietti, jotta koira jaksaa olla kiinnostunut metsästäjän heittämästä esineestä vaikka lähellä on riistalintuja.


title: Novascotiannoutaja

text: Novascotiannoutaja on oppivainen ja älykäs rotu, ja sille on verratten helppo opettaa erilaisia temppuja, kunhan osaa motivoida koiraa oikein. Tolleri osaa olla tarkka siitä, että saa tehtävästään oikeanlaista palkkaa.


title: Novascotiannoutaja

text: Novascotiannoutajan eli tollerin synty ajoittuu 1860-luvun Kanadaan, Nova Scotian niemimaalle, jossa sikäläiset metsästäjät olivat tarkkailleet kettujen tapaa saalistaa lintuja houkuttelemalla ne lähietäisyydelle. Houkutteleminen perustuu osaksi ketun syöksähtelevään liikkumiseen rannalla sekä osaksi sen ulkonäköön, erityisesti punaiseen väriin ja tuuheana heiluvaan häntään. Siitä metsästäjät saivat ajatuksen koirasta, joka kettujen tapaan houkuttelisi lintuja lähelle rantaa. Tollerin alkuperää ei tunneta tarkkaan, mutta todennäköisintä on, että tolleri on kehittynyt läheisen Newfoundlandinsaaren noutajien sekä eurooppalaisilta kauppiailta saatujen spanieleiden kautta. Joidenkin uskomuksien mukaan myös joku farmicolliekin on laittanut geeninsä mukaan sekoitukseen.


title: Novascotiannoutaja

text: Novascotiannoutaja on elänyt kertomuksissa jo pitkään, mutta virallisesti rotua on tunnustettu vasta hieman yli 60 vuotta. Kanadassa ensimmäiset novascotiannoutajat rekisteröitiin vuonna 1945. Vasta vuonna 1982 rotu sai FCI:n hyväksynnän, jolloin ensimmäiset tollerit saapuivat Tanskaan. Suomi vastaanotti ensimmäiset novascotiannoutajat kolme vuotta myöhemmin, vuonna 1985. Tollerin erityinen ominaispiirre on sisällytetty rodun englanninkieliseen nimeen "Nova Scotia Duck Tolling Retriever" (), sillä "to toll" on keski-englannissa merkinnyt houkuttelua.


title: Novascotiannoutaja

text: Tollereilla esiintyy niin perinnöllisiä kuin perinnöllisiksi epäiltyjä sairauksia samoin kuin muissakin noutajaroduissa. Lonkka- ja kyynärnivelten sairaudet ja silmäsairaudet ovat yleisimpiä tollereilla, näistä esimerkkinä HD eli lonkkanivelen kasvuhäiriö ja kyynärnivelen dysplasia OD, joka on luutumishäiriöistä johtuva sairaus. Ilmenneitä silmäsairauksia ovat muun muassa PRA eli verkkokalvon etenevä surkastuma, joka on hyvin yleinen. Sitä esiintyy lähes joka tollerin suvussa joko sairastajina tai kantajina. HC:tä eli harmaakaihia on myös tavattu, kuten myös RD:tä eli verkkokalvon kehityshäiriötä, mutta näitä vähemmässä määrin. Myös erilaiset autoimmuunisairaudet, jossa kehon oma puolustusjärjestelmä alkaa virheellisesti hyökätä omaa elimistöä vastaan, ovat tulleet tutuiksi, mutta näiden sairauksien periytyvyydestä ei ole vielä tietoa tarpeeksi. Tällaisia sairauksia ovat esimerkiksi hypothyroidismi eli kilpirauhasen vajaatoiminta sekä hemolyyttinen anemia, jossa elimistö tuhoaa itse punasoluja. Muita yksittäistapauksina ilmenneitä sairauksia ovat epilepsia ja erilaiset ihmisillekin tutut sairaudet kuten sydänviat, maksa- ja munuaissairaudet sekä syövät.


title: Jäänmurtaja Sisu (1939)

text: Sisu oli ensimmäinen Suomessa rakennettu merijäänmurtaja, jonka valtio tilasi vuonna 1937 avustamaan kasvavaa meriliikennettä. Alus oli myös ensimmäinen suomalaismurtaja, jossa oli dieselmoottori ja dieselsähköinen voimansiirto. Säästäväisyyssyistä murtajasta tehtiin yhdistelmäalus, joka avomerikautena palveli meripuolustuksessa sukellusveneiden emälaivana. Koska alus suunniteltiin matalakulkuiseksi murtamaan jäitä Perämeren rannikkoväylillä ja lisäksi vielä emälaivaksi, ei Sisu ollut kovinkaan tehokas avomerijäissä toimiessaan.


title: Jäänmurtaja Sisu (1939)

text: Murtajan nimi Sisu on kansakoululaisten ehdottama ja sen nimiseksi aluksen kastoi merenkulkuhallituksen edesmenneen pääjohtaja Ilmari Jokisen puoliso rouva Ingeborg Jokinen vesillelaskun yhteydessä. Sisu liukui veteen juhlaliputettuna ja hurraa-huutojen saattelemana lipuen sakean sumun sekaan odottamaan hinaajaa. Sumu oli niin sakeaa, että tapahtumaa seuraamaan tulleet virolaiset tykkivene Laine ja sukellusveneet Kalev ja Lembit joutuivat aamulla odottelemaan merellä ankkurissa ennen kuin pääsivät varovaisesti etenemään Hietalahden satamaan. Vesillelaskun kunniaksi telakan työmiehille oli järjestetty kahvitarjoilu konttorin pihamaalle. Kutsuvieraat puolestaan joutuivat siirtymään ravintola Royaliin saakka saadakseen päivällistä.


title: Jäänmurtaja Sisu (1939)

text: Aikalaiset kuvasivat Sisun niittaamalla koottua runkoa "varsin vahvaksi", sillä sen jäävyökin oli tuuman paksuinen. Aluksessa oli kaksi kantta: takakansi ja ohjauskansi. Siihen oli rakennettu kaksoispohja ja sen ruuma oli jaettu yhdeksään osastoon. Aluksen tilaviin hytteihin ja kajuuttoihin oli järjestetty makuupaikat sadalle hengelle.


title: Jäänmurtaja Sisu (1939)

text: Ruotsalaisesta Ymer (1933) -murtajasta saadut hyvät kokemukset innoittivat varustamaan Sisunkin dieselsähköisellä voimansiirrolla. Tällaisen kalliin voimansiirtojärjestelmän etuna ovat hyvät tehonsäätömahdollisuudet ja potkureille saatava hyvä vääntömomentti potkurien kohdatessa jääesteitä. Dieselmoottori on höyrykoneeseen verrattuna pienempi ja kevyempi, nopeammin toimintavalmis ja aluksen toimintasäde saadaan pidemmäksi. Kaasutinmoottoriin verrattuna dieselmoottorin etuna on parempi hyötysuhde ja dieselmoottori voi käyttää huonompaa ja halvempaa polttoainetta.


title: Jäänmurtaja Sisu (1939)

text: Sisun kolme tukholmalaisen Atlas-Dieselin valmistamaa 8-sylinteristä moottoria kehittivät kukin 1 600 hevosvoimaa. Moottorien sylinterien halkaisija oli 340 mm ja iskun pituus 570 mm. Dieselmoottorien pyörittämät Strömbergin sähkögeneraattorit tuottivat virtaa kolmelle Strömbergin potkurimoottorille, joiden akseleista saatiin 4 500 hevosvoiman (3 310 kW) yhteisteho. Sisun kolmesta potkurista kaksi oli perässä ja kolmas keulassa. Tehonjakautuma perän ja keulan välillä oli tavanomainen 2:1.


title: Jäänmurtaja Sisu (1939)

text: Sisu ei ehtinyt syksyllä 1939 aloittaa kauppa-alusten avustamista, vaan sen oli suunnattava kapteeninsa Väinö Niemelän johdolla kohti talvisotaa. Samalla loppui päättäjien arvostelu, joka johtui rakennuskustannusten kohoamisesta kaksinkertaisiksi ensiarvioihin verrattuna.


title: Jäänmurtaja Sisu (1939)

text: Sotavuosina Sisu avusti talvikaudet kauppalaivoja päällikkönään Armas Olavi (A.O.) Aalto (1940–1956) ja avovesikaudet alus toimi sukellusveneiden emälaivana Sukellusvenelaivueessa (SuvLv). Talvisodan Sisu aloitti sukellusveneiden Vesihiisi, Vesikko ja Saukko emälaivana. Sukellusvenelaivueen tukikohtana oli Helsinki ja sukellusveneet väijyivät Baltian satamien edustalla pääsemättä ampumaan yhtään torpedoa.


title: Jäänmurtaja Sisu (1939)

text: Joulukuun puolivälissä 1939 Sisu siirtyi Saaristomerelle sukellusvene Vetehisen ja Iku-Turson emälaivaksi pääasiassa Husön ankkuripaikalle. Ennen kuin jääpeite lopetti sukellusveneiden toiminnan tammikuussa 1940 ne ehtivät laskea 39 miinaa Baltian satamien edustalle. Vesihiiden Paldiskin edustalle laskemiin miinoihin ajoi ainakin saksalainen höyrylaiva Dietrich Hasseldieck ja upposi.


title: Jäänmurtaja Sisu (1939)

text: Lopputalveksi Sisu siirtyi jäänmurtotehtäviin, mutta ajoi karille Mäntyluodossa ja oli talvisodan lopun ajan korjattavana. Muista jäänmurtajista poiketen Sisu oli koko sota-ajan miehitettynä emälaivatehtäviensä vuoksi. Sisuun asennettiin talvisotaa varten Hietalahden telakalla tykistöaseistukseksi kaksi 102 mm ja kaksi 40 mm tykkiä. Jatkosodassa sen aseistuksena oli kaksi 102 mm ja kaksi 20 mm tykkiä sekä kaksi konekivääriä kunnes vuonna 1944 aseistukseksi tuli kaksi 105 mm ja kolme 20 mm tykkiä.


title: Jäänmurtaja Sisu (1939)

text: Kesän ja syksyn 1940 Sisu toimi jälleen emälaivana. Lisäksi se oli polttoainetilanteen parannuttua syksyllä sukellusveneiden hyökkäysharjoituksissa maalialuksena. Jatkosodan aikana Sisu toimi tavalliseen tapaan kesät emälaivana ja talvet murtajana.


title: Jäänmurtaja Sisu (1939)

text: Helmikuussa 1942 Itämeren jäätilanne oli niin vaikea, että Sisun oli lähdettävä Etelä-Itämerelle avustamaan Suomeen tulevia viljalaivoja. Sisu avusti Pillaussa ja Danziginlahdella Saksan liikennettä, ja siirryttyään Pommerinlahdelle lähti kolmen viljalaivan kanssa maaliskuun puolivälissä Swinemündestä kotimatkalle. Sisu saattoi alukset Tukholman kohdalle, jossa jätti ne Jääkarhun huomaan, ja lähti kahden kauppalaivan kanssa takaisin etelään. Kotiin palatessaan Sisu toi mukanaan kaksi kauppalaivaa Pillausta.


title: Jäänmurtaja Sisu (1939)

text: Sisu oli kunnostettavana Hietalahden telakalla 9. kesäkuuta 1954, kun hitsausliekki sytytti maalin palamaan keulaosassa kannen alla. Palokunta sammutti tulen alkuunsa ja vahingot jäivät mitättömiksi. Sisun rungon peruskorjausta lykättiin edelleen, vaikka se syksyllä 1943 miinaanajossa retkahti pahasti. Talvella 1952–1953 Sisun runko joutui jäissä niin kovaan puristukseen, että niittejä irtosi ja rungon liikkumisen vuoksi kampiakseli meni poikki.


title: Jäänmurtaja Sisu (1939)

text: Murtaja aloitti laivojen avustamisen Perämerellä vuonna 1958 28. marraskuuta ja lopetti sen 14. tammikuuta, jolloin meriliikenne Oulun ja Kemiin lopetettiin. Talven aikana murtaja avusti Oulussa 62 ja Kemissä 14 laivaa. Maanantainvastaisena yönä 12. tammikuuta kaksi Sisun laivamiestä oli palaamassa kello yhden aikoihin takaisin murtajalle. Laiturilla tuulenpuuska tempaisi toisen laivamiehen hatun pois päästä. Molemmat yrittivät tavoittaa hattua ja putosivat laiturilta satama-altaaseen.


title: Jäänmurtaja Sisu (1939)

text: Laiturissa olleesta Suomen Höyrylaiva Oy:n Mirasta ja Sisusta huomattiin putoaminen ja riennettiin apuun. Sisun sähkömies alkoi laskeutua köysitikkailla toveriensa avuksi. Köysitikkaat eivät pysyneetkään kiinni murtajan partaassa, vaan sähkömies putosi ja upposi heti näkymättömiin. Miran laivaväki sai pelastettua hatunpelastajat, mutta sähkömiehen löysi vasta palokunnan sukeltaja. Puoli tuntia jäisessä vedessä oli kuitenkin liian pitkä aika 45-vuotiaalle sähkömiehelle.


title: Jäänmurtaja Sisu (1939)

text: Sisu saapui Raumalle aamulla kuuden aikaan 27. tammikuuta 1959 korjauttamaan generaattoriaan. Kello yhdentoista jälkeen havaittiin tulen olevan irti erään konemiehen hytissä. Suurpalohälytyksen kutsumina paikalle saapuivat Rauman palokunta, VPK ja kolme tehdaspalokuntaa. Palokunnan saapuessa liekit löivät jo ulos aluksen peräosasta, sillä kun palavan hytin ovi avattiin tuli pääsi leviämään koko messiosastoon. Sisun 43 hengen miehistölle, josta osa oli nukkumassa vapaavuorollaan, tuli varsin kova kiire poistua aluksesta. Palomiesten ankara taistelu tulta vastaan tuotti tulosta kolmessa tunnissa. Runsaalla veden käytöllä onnistuttiin paitsi sammuttamaan tuli estämään myös messien alla olevien oljysäiliöiden räjähtäminen.


title: Jäänmurtaja Sisu (1939)

text: Tuli ja vesi tuhosivat kuusi hyttiä kokonaan, vaurioittivat aluksen koko sähköjärjestelmää, peräsinkoneistoa ja potkurimoottoreita. Sisun pääkoneet sen sijaan säilyivät vaurioitta, kun laivan omilla hiilidioksidisammuttimilla saatiin konehuone eristettyä tulelta. Hytissä, josta palo sai alkunsa, säästyivät tulelta onneksi vaatekaapissa roikkunut konemiehen päällystakki ja takin taskussa olleet rahat. Sen sijaan tuhoutuneiden hyttien asukkaille jäi vain päällään olleet vaatteet.


title: Jäänmurtaja Sisu (1939)

text: Palon todettiin syttyneen hytissä olevasta sähkölämmittimestä ja vahingon jäävän valtion maksettavaksi, sillä Sisu oli vakuuttamaton, kuten murtajat ja valtion omaisuus muutenkin olivat. Sisu korjattiin Valmetin Helsingin telakalla ja se lähti korjattuna takaisin Perämerelle 26. huhtikuuta 1959.


title: Jäänmurtaja Sisu (1939)

text: Puutavara- ja sellulastissa ollut M/S Finnboard lähti Haminasta 11. tammikuuta 1969 syväväylää pitkin kohti Italiaa. Alus kulki Sisun perässä kun se puolen kilometrin päässä Aarholmasta törmäsi vedenalaiseen kariin 150 metrin päässä väylältä. Sisu hinasi keulansa repineen ja pahasti vuotavan aluksen saaren rantaan, jossa sen keula pian vajosi pohjaan kiinni. Väylältä poikkeamisen syyksi osoittautui se, että Sisu kulki aiemmin avaamaansa ränniä pitkin ja navigoi huonon näkyvyyden takia tutkan avulla.


title: Jäänmurtaja Sisu (1939)

text: Finnboardin kansilasti purettiin, sukeltaja tukki reiät puukiiloilla ja alus pumpattiin tyhjäksi vedestä. Pelastusaluksen avustamana ja omia koneitaan käyttäen Finnboard palasi takaisin Haminaan. Voiman aiemmin päivällä avaamassa uomassa kulkiessaan se sai uuden pohjakosketuksen, mutta ei saanut siitä enää lisävuotoja.


title: Jäänmurtaja Sisu (1939)

text: Sisu palveli pitkään jäänmurtajana tunnuksenaan OHLL ja kotisatamanaan Helsinki. Merenkulkulaitos poisti aluksen käytöstään vuonna 1974. Sisu luovutettiin Urhon valmistuttua maaliskuun puolivälissä 1975 merivoimille. Siellä alus palveli laivastolippueen emälaivana nimellä LOUHI ja numeronaan 90. Se oli aseistettu tuolloin kevyillä ilmatorjuntatykeillä. Alus toimi etupäässä Tuima-luokan ohjusveneiden sekä moottoritykkiveneiden emälaivana ja hinasi ohjusveneitä siirtymäosuuksilla, koska se oli taloudellisinta; omilla koneillaan ohjusveneet ajoivat vain toiminta-alueilla.


title: Jäänmurtaja Sisu (1939)

text: Merivoimat poisti aluksen kalustostaan vuonna 1986; aluksen runko olisi vielä ollut kelvollinen, mutta koneisto oli jo loppuun ajettu eikä varaosia ollut enää saatavilla. Taitavat konemestarit onnistuivat vielä luomaan varaosia luovalla kekseliäisyydellä, mutta esimerkiksi sylinterien kannet alkoivat olla jo miltei pelkkiä hitsaussaumoja - niin moneen kertaan ne olivat haljenneita eikä uusien teettäminen olisi enää kannattanut, joten poisto oli auttamatta edessä.


title: Jäänmurtaja Sisu (1939)

text: Alus ilmoitettiin myytäväksi julkisesti lehti-ilmoituksilla ja muutama yksityinen kyselikin aluksesta; siitä olisi haluttu tehdä kelluva ravintola tai vastaavaa, mutta nopeasti havaittiin se seikka, että myös lämmitys-, vesijohto- ja viemäriputkistot olivat niin loppuun kuluneita, että niiden uusiminen olisi maksanut enemmän kuin koko aluksen käypä arvo. Aluksen rungon malli oli sellainen, ettei siitä olisi saanut edes kelvollista proomua.


title: Jäänmurtaja Sisu (1939)

text: Näin tilanne meni lopulta siihen, että alus päätyi romuttamoon.


title: Jäänmurtaja Sisu (1939)

text: Osa sisustuksesta ja ennen muuta salongin seinillä olleet historialliset valokuvat jäänmurtoajasta toki pelastettiin.


title: Deathlike Silence

text: Deathlike Silence voi tarkoittaa:


title: Santiago de Cuba

text: Santiago de Cuba on Santiago de Cuban läänin pääkaupunki Kuubassa. Se sijaitsee saaren kaakkoisosassa, noin 870 kilometrin päässä Havannasta.


title: Santiago de Cuba

text: Santiago de Cuba on Kuuban toiseksi suurin kaupunki Havannan jälkeen. Se sijaitsee Karibianmeren rannikolla ja on tärkeä satamakaupunki. Vuonna 2006 Santiago de Cubassa asui 426 199 ihmistä.


title: Santiago de Cuba

text: Santiago de Cuban perusti espanjalainen tutkimusmatkailija Diego Velázquez de Cuéllar kesäkuun 28 vuonna 1514. Vuosina 1522–1589 Santiago oli Espanjalle kuuluneen Kuuban siirtokunnan pääkaupunki. Ranskalaiset ryöstivät kaupungin 1553, ja englantilaiset 1662. Kaupunki sai vaikutteita ranskalaisilta maahanmuuttajilta, jotka tulivat Haitilta 1700-luvun lopulla. Tämän jälkeen kaupungin kulttuuri oli sekoitus espanjalaista, afrikkalaista ja ranskalaista kulttuuria.


title: Santiago de Cuba

text: Kuuban kansallissankari, runoilija ja kirjailija José Marti on haudattu Santa Efigenian hautausmaalle.


title: Santiago de Cuba

text: Fidel Castro järjesti 26. heinäkuuta 1953 sotilaallisen iskun Santiago de Cuban kaupunkiin Moncadan parakeille, joka oli Fulgencio Batistan hallinnon suurin varuskunta.


title: The Eagles Greatest Hits, Vol. 2

text: The Eagles Greatest Hits, Vol. 2 on rock-yhtye The Eaglesin vuonna 1982 julkaistu kokoelma. Se jatkaa mihin "Their Greatest Hits (1971–1975)" jäi. Se sisältää kappaleita vuosilta 1976-1980.


title: Allen Johnson

text: Allen Johnson (s. 1. maaliskuuta 1971 Washington) on yhdysvaltalainen pika-aitajuoksija ja eräs kautta aikain menestyksekkäimpiä urheilijoita lajissaan.


title: Allen Johnson

text:
Ensimmäisen kansainvälisten arvokisojen mitalinsa, väriltään kultaisen, Johnson saavutti Barcelonan MM-hallikisoista 60 metrin aidoista vuonna 1995 ajalla 7,39. Myöhemmin samana vuonna Göteborgin ulkoratojen MM-kisoissa hän voitti mestaruuden 110 metrin aidoissa ajalla 13,00. Atlantan olympialaisissa 1996 hän voitti kultamitalin ajalla 12,95. Johnson voitti kultaa myös Ateenan MM-kisoissa 1997 ajalla 12,93. Ateenan MM-kisoissa hän osallistui myös 4 × 400 metrin viestiin, jossa juoksi alkuerissä Yhdysvaltain joukkueessa, ja sai kultaa kun toisella kokoonpanolla juossut joukkue voitti loppukilpailun. Yhdysvallat kuitenkin menetti voittonsa vuosia myöhemmin Antonio Pettigrew'n dopingtunnustusten jälkeen. Sevillan MM-kisoissa 1999 Johnson selviytyi välieriin, mutta ei osallistunut siihen loukkaannuttuaan lämmittelyssä. Sydneyn olympialaisissa 2000 Johnson sijoittui 110 metrin aitajuoksussa neljänneksi.
Edmontonin MM-kisoissa 2001 Johnson palasi kultakantaan juostuaan mestaruuteen ajalla 13,04. Kaksi vuotta myöhemmin Birminghamin MM-hallikisoissa 2003 hän voitti kultaa ajalla 7,47. Samana vuonna Pariisin ulkoratojen MM-kisoissa hän voitti jo neljännen ulkoratojen maailmanmestaruutensa ajalla 13,12. Budapestin MM-hallikisoissa 2004 Johnson voitti jo kolmannen hallimaailmanmestaruutensa ajalla 7,36. Samana vuonna Ateenan olympialaisissa hän kaatui toisissa alkuerissä ja keskeytti. Helsingin MM-kisoissa 2005 Johnson aitoi pronssille ajalla 13,10. Valencian MM-hallikisoissa 2008 hän saavutti hopeaa.


title: Allen Johnson

text: Yhdysvaltain mestaruuden vasemmasta silmästään sokea Johnson voitti ulkoradoilla seitsemän kertaa (1996, 1997, 2000, 2001, 2002, 2003, 2005) ja hallissa kolmesti. n hän voitti , ja sekä maailmancupin 2006. 178 senttimetriä pitkän ja 70 kilogrammaa painavan Johnsonin ennätys 110 metrin aidoissa on 12,92, minkä hän juoksi vuonna 1996 kahdesti, ja 60 metrin aidoissa 7,36. Hänen valmentajanaan toimi Sylvanues Hepburn.


title: Allen Johnson

text: Johnson lopetti uransa kesällä 2010.


title: Ferrokromikuona

text: Ferrokromikuona on ferrokromin valmistuksessa syntyvää sivutuotetta. Sitä on vuosikymmeniä käytetty muun muassa roudalta suojaavana eristeenä rakennusten pohjissa sekä kantavana tienpohjien materiaalina. Ympäristöviranomaisten tulkinnan mukaan ferrokromikuonaa pidettiin välillä jätteenä. EU:n jätemääritelmän mukaan ferrokromikuonaa pidettiin jätteenä, josta pitää maksaa sekä jäteveroa että tuotteen myynnistä aiheutuvaa arvonlisäveroa. Korkeimman hallinto-oikeuden päätöksellä (KHO200590) ferrokromikuonan on todettu olevan tuotetta - ei jätettä.


title: Ferrokromikuona

text: Tuotannon ohjaamisella sulatusvaiheesta alkaen varmistetaan tuotteen ympäristökelpoisuus, jotta sulan kemiallinen koostumus edistäisi kidemäisen koostumuksen syntymistä. Kidemäinen koostumus vähentää tuotteen liukenemisominaisuutta.


title: Ferrokromikuona

text: Kuona soveltuu hyvin maarakenteisiin, sillä se on riittävän kantavaa, mutta huokoisena sen lämmönjohtavuus on pienempi kuin esimerkiksi soralla. Tämän vuoksi ferrokromikuonakerros voi hoitaa rakenteelle riittävän routaeristyksen.


title: Ferrokromikuona

text: Kuonaa käytetään esimerkiksi:


title: Ferrokromikuona

text: Ferrokromikuona tuotteita valmistetaan muun muassa Torniossa. Outokumpu Oyn Tornion tehtaat myy tuottamaansa ferrokromikuonaa eri kauppanimillä: OKTO-eriste ja OKTO-murske.


title: Ferrokromikuona

text: OKTO-eristeen valmistuksessa sula ferrokromikuona lasketaan vesialtaaseen tasaisena sulana vanana vesisuihkun kera, jolloin sula massa rakeistuu 0-11 millin kokoisiksi rakeiksi.


title: Ferrokromikuona

text: OKTO-murskeen valmistus tapahtuu murskaamalla jäähtynyt sula, jota ei ole voitu rakeistaa kuten OKTO-eriste. Samalla kuonasta erotellaan suurin osa ferrokromista, sekä erotellaan kuona jaetaan seuloilla 0-6 mm, 6-12 mm ja 10-20 mm OKTO-murskeeksi.


title: Yukmouth

text: Yukmouth tai Jerold Ellis (s.18. lokakuuta 1974, Oakland, Kalifornia) on yhdysvaltalainen rap-artisti. Hän on toinen jäsen yhtyeestä Luniz.


title: Yukmouth

text: Yukmouth allekirjoitti soolosopimuksen Rap-A-Lot Recordsin kanssa ja julkaisi kolme levyä, joista jokainen myi vähintään 200 000 kappaletta huonosta radio-soitosta huolimatta. Oman levy-yhtiön Smoke-A-Lot Recordsin kautta hän on julkaissut DVD:eitä, sekä niiden soundtrackeja.


title: Heysel-stadionin tragedia

text: Heysel-stadionin mellakka tapahtui 29. toukokuuta 1985 Brysselin Heysel-stadionilla Belgiassa, kun englantilaisen Liverpoolin ja italialaisen Juventuksen oli määrä kohdata jalkapallon Euroopan cupin loppuottelussa. Ennen ottelua katsomossa alkanut joukkueiden kannattajien välinen nahistelu aiheutti pakoon pyrkivien keskuudessa tungoksen. Siinä kuoli kaikkiaan 39 ihmistä, joista suurin osa oli Juventuksen kannattajia.


title: Heysel-stadionin tragedia

text: Onnettomuuteen johtaneista syistä ei ole koskaan tehty virallista tutkimusta, mutta päätapahtumat ovat tiedossa.


title: Heysel-stadionin tragedia

text: Vuonna 1930 rakennettu Heysel-stadion oli käyttötarkoitukseensa pahasti vanhentunut, minkä takia muiden muassa Liverpoolin johtohenkilö Peter Robinson oli vaatinut UEFA:a siirtämään ottelun toiselle stadionille.


title: Heysel-stadionin tragedia

text: Ennen ottelua stadionille tunkeutui lähes 60 000 katsojaa. Kummaltakin joukkueelta kannattajia oli noin 25 000. Joukkueiden kannattajille myytiin liput kentän päätyjen seisomakatsomoihin, ja kentän sivuilla oleviin osioihin myytiin lippuja belgialaisille katsojille. Joukkueiden kannattajat vastustivat väliin jätettävää neutraalia aluetta, koska kannattajat olisivat voineet esimerkiksi kaduilta ostaa lippuja näihin katsomonosiin, ja kannattajien sekaisin sijoittuminen katsomossa olisi voinut aiheuttaa vaaratilanteita.


title: Heysel-stadionin tragedia

text: Neutraaliksi alueeksi tarkoitettu Z-katsomo sijaitsi Liverpoolin kannattajien päädyn vieressä, ja monet Belgiassa asuvat italialaiset Juventuksen kannattajat olivat saaneet hankittua liput kyseiseen katsomonosaan. Myös joitakin Liverpoolin kannattajia oli saanut lipun Z-katsomoon. Lisäksi varsinaisissa Liverpoolin kannattajien katsomoissa oli liikaa katsojia, koska monet olivat onnistuneet pääsemään vanhentuneelle stadionille ilman lippuja.


title: Heysel-stadionin tragedia

text: Noin tuntia ennen ottelun alkua toisistaan aidalla erotetut Liverpoolin ja Juventuksen kannattajat alkoivat Z-katsomossa viskoa toisiaan esineillä, muun muassa rapistuneen stadionin rakenteista irtoilleilla betonin palasilla. Sittemmin vihanpito kiihtyi ja monet Liverpool-kannattajat tunkeutuivat omasta katsomonosastaan aitojen yli ja Juventus-kannattajat alkoivat perääntyä. He eivät kuitenkaan päässeet alueelta pois ja puristuivat väentungoksessa reunavalliin. Osa yritti kiivetä yli vallin, joka lopulta romahti ihmismassan painosta. Rynnivät ihmismassat talloivat ihmisiä kuoliaaksi. 39 ihmistä – 32 italialaista, neljä belgialaista, kaksi ranskalaista ja yksi irlantilainen – kuoli ja noin 600 loukkaantui. Juventus-kannattajat hermostuivat omassa päässään ja lähtivät rynnäköimään juoksuratoja pitkin kohti toista päätyä. Tämä johti tappeluun mellakkapoliisien kanssa, ja tappelu jatkui vielä ottelun aikanakin.


title: Heysel-stadionin tragedia

text: Ottelua edeltäneistä tapahtumista huolimatta loppuottelu päätettiin pelata, koska viranomaiset pelkäsivät tilanteen pahenevan entisestään, jos ottelu peruttaisiin. Juventus voitti ottelun Michel Platinin rangaistuspotkulla, jonka hän oli saanut Zbigniew Boniekiin kohdistuneen virheen seurauksena. Virhe tapahtui rangaistusalueen ulkopuolella, ja sittemmin onkin esitetty epäilyjä, että Juventusta olisi suosittu tai että ottelu olisi tällä saatu loppumaan peliajan umpeutuessa, koska jatkoaikaa ei näin tarvinnut pelata.


title: Heysel-stadionin tragedia

text: Mellakan ja onnettomuuden seurauksena Britannian silloinen pääministeri Margaret Thatcher painosti toukokuun lopulla Englannin jalkapalloliittoa vetämään englantilaisseurat pois eurocup-kilpailuista. Sittemmin Euroopan jalkapalloliitto UEFA kielsi englantilaisjoukkueiden osallistumisen tarkemmin määrittämättömäksi ajaksi. Kesäkuun alussa FIFA laajensi kiellon koskemaan kaikkia kansainvälisiä otteluita, mutta viikon kuluttua ystävyysottelut sallittiin. Kielto ei koskenut Englannin maajoukkuetta. Alun perin Liverpoolin osallistumiskiellon oli määrä olla kolme vuotta pitempi kuin muilla englantilaisseuroilla, mutta lopulta kieltoa täsmennettiin siten, että englantilaisseurojen kielto oli viiden vuoden mittainen, johon Liverpoolille lisättiin yksi vuosi päälle.